Bayaran Bantuan Awal Persekolahan disalur ikut rekod sekolah – Fadhlina

PUTRAJAYA: Ibu bapa dan penjaga tidak perlu mengisi borang permohonan untuk mendapatkan Bayaran Bantuan Awal Persekolahan (BAP), RM150 yang diumumkan Isnin lalu kerana ia akan disalurkan mengikut rekod yang ada di sekolah anak masing-masing.

Menteri Pendidikan, Fadhlina Sidek, berkata rekod murid sudah ada di sekolah dan jumlah bantuan diberikan kepada setiap murid juga adalah sama seperti sebelum ini.

“Sebanyak RM150 akan diberikan kepada setiap murid secara sekali bayar,” katanya kepada media pada Majlis Perasmian Penutup Persidangan Antarabangsa Kaunselor Pendidikan di sini, hari ini.

Sebelum ini, Kementerian Pendidikan (KPM) mengumumkan kerajaan memperuntukkan sebanyak RM788.13 juta menerusi Belanjawan 2024 yang dibentangkan pada Jumaat lalu, khusus untuk tujuan BAP.

Kementerian memaklumkan, bayaran BAP akan diagihkan kepada murid secara tunai atau kredit ke akaun masing-masing, yang akan memberi manfaat kepada lebih 5.25 juta murid.

Dalam perkembangan lain, Fadhlina berkata, KPM komited untuk mencapai sasaran nisbah seorang guru kaunseling bagi 250 murid sekolah rendah dan menengah bagi memastikan saranan dan intervensi yang diperlukan klien berjalan dengan efisien dan efektif.

Menurutnya, KPM sedang berusaha dan bekerja keras ke arah mencapai sasaran itu dan persidangan yang diadakan ini juga menjadi salah satu usaha bagi menjayakan hasrat itu.

Katanya, pendekatan kaunseling khusus kepada Murid Berkeperluan Pendidikan Khas (MBPK) perlu diberikan tumpuan oleh Guru Bimbingan dan Kaunseling di samping memahami aspek silang budaya kerana golongan murid ini adalah orang kurang upaya (OKU).

“Budaya MBPK mempunyai perbezaan dengan budaya murid normal dan perkara ini menjadi cabaran kepada guru terbabit,” katanya. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Belum ada jawapan siapa MB Terengganu

KUALA TERENGGANU: Selepas PAS Terengganu memenangi 32 kerusi Dewan Undangan Negeri (DUN) dalam pilihan raya negeri (PRN) Sabtu lalu belum ada jawapan pasti siapa calon yang akan dilantik untuk menggalas tugas sebagai Menteri Besar.

Bagaimanapun, desas-desus kuat kedengaran bahawa penyandang jawatan nombor satu negeri iaitu Ahli Dewan Undangan Negeri (ADUN) Ru Rendang, Datuk Seri Dr Ahmad Samsuri Mokhtar akan dikekalkan bagi menjawat jawatan itu pada penggal ini.

Menurut perkongsian ADUN Wakaf Mempelam, Wan Sukhairi Wan Abdullah, PAS telah berbincang untuk mempersembahkan nama calon Menteri Besar kepada Sultan Terengganu, Sultan Mizan Zainal Abidin.

Katanya, ia bagi mendapat perkenan sekali gus membolehkan pelantikan Menteri Besar Terengganu dibuat bagi membentuk kerajaan negeri.

“Ramai yang tanya bila akan dibentuk kerajaan negeri Terengganu.

“PAS telah adakan perbincangan untuk mempersembahkan nama calon Menteri Besar kepada tuanku sultan bagi mendapat perkenan pelantikan YAB Menteri Besar negeri Terengganu untuk pembentukan kerajaan negeri,” katanya menerusi hantaran di laman Facebooknya pada Isnin.

Menurutnya, proses pelantikan Ahli Majlis Mesyuarat Kerajaan Negeri (AMMKN) akan dilakukan selepas selesai proses pembentukan kerajaan negeri.

Bagaimanapun, setakat ini, pihak media belum mendapat sebarang perkembangan dari Istana Terengganu berhubung Istiadat Pelantikan Dan Mengangkat Sumpah Jawatan Menteri Besar Terengganu.

Sebelum ini, Setiausaha Agung PAS, Datuk Seri Takiyudin Hassan dalam kenyataan berkata, PAS mengekalkan kepimpinan sedia (Ahmad Samsuri) sebagai Menteri Besar. – Sinar Harian

Author

Media Variasi

View all posts

View all posts


‘Jangan benarkan Rohingya gunakan nama beli kenderaan’

BACHOK: Rakyat tempatan yang memberi pinjam, sewa atau membenarkan nama mereka digunakan untuk membeli kenderaan warga asing berisiko untuk disenarai hitam.

Pengarah Jabatan Pengangkutan Jalan (JPJ) Kelantan, Mohd Misuari Abdullah berkata, tindakan itu menyebabkan berlakunya pelanggaran undang-undang dan memberi risiko kepada pengguna jalan raya lain jika berlaku kemalangan.

“Apa yang kita terkilan, geran atas nama rakyat tempatan, apabila berlaku pelanggaran peraturan jalan raya tindakan akan dirujuk kepada pemilik tempatan dan mereka berisiko disenarai hitam mengikut Akta Pengangkutan Jalan (APJ) 1987.

“Kita bukan hendak hukum tapi didik masyarakat kerana pemilikan kenderaan perlukan dokumentasi, kalau warga asing kena ada pengesahan kedutaan,” katanya semasa sidang akhbar pada Khamis.

Sebelum itu beliau merasmikan Majlis Penyerahan Lesen P Mylesen (B2) Percuma kepada 210 calon di Akademi Memandu KIST (AMKIST), Telong, di sini.

Hadir sama, Pengarah Urusan AMKIST, Datin Noor Haslina Abdullah dan Ketua Pelesenan Memandu JPJ Kelantan, Apandi Jusoh.

Menurut Mohd Misuari, setakat ini JPJ Kelantan mengesan kebanyakan rakyat tempatan memberi sewa atau pinjam dan menggunakan nama mereka kepada warga asing khususnya etnik Rohingya.

Ujarnya, ia melibatkan kenderaan seperti motosikal, lori, pikap dan kereta.

Tambah beliau, sejak Januari hingga kini sebanyak 196 kenderaan dipandu warga asing telah disita dalam operasi JPJ dan tidak dituntut dipercayai dimiliki warga tempatan.

“Penguatkuasaan membabitkan warga asing ini menunjukkan tanggungjawab JPJ bukan sahaja menumpukan undang-undang kepada masyarakat tempatan tetapi juga semua pihak,” katanya. – Sinar Harian

Author

Media Variasi

View all posts

View all posts


Kanak-kanak perempuan hilang dijumpai dalam keadaan lemah

GEORGE TOWN: Seorang kanak-kanak perempuan berusia lima tahun yang dilaporkan hilang setelah keluar dari rumahnya di Taman Kuala Muda, Penaga, pada 26 Mei lepas, ditemukan selepas 24 jam dalam keadaan lemah.

Ketua Polis Pulau Pinang, Datuk Khaw Kok Chin berkata, orang awam telah menemukan kanak-kanak itu di kawasan semak Permatang Keriang, Penaga dalam jaraknya lebih kurang dua kilometer (km) dari tempat mangsa dilaporkan hilang.

“Kanak-kanak itu ditemukan dalam keadaan lemah pada hari berikutnya sekitar pukul 6 petang lalu dihantar ke Hospital Kepala Batas untuk pemeriksaan lanjut.

“Hasil pemeriksaan terdapat kecedaraan patah rahang, luka di bahagian dagu dan belakang kepala, lebam di dada dan belakang badan serta patah dua batang gigi,” katanya kepada pemberita di Ibu Pejabat Polis Kontinjen Pulau Pinang di sini hari ini.

Khaw berkata, punca kecederaan kanak-kanak itu belum diketahui dan pihak polis masih menjalankan siasatan terperinci serta memohon orang awam yang mempunyai maklumat agar tampil membantu siasatan.

Kanak-kanak itu dilaporkan keluar dari rumahnya di Taman Kuala Muda, Penaga, pada sekitar 1 tengah hari Jumaat lalu dan didapati tidak pulang ke rumahnya selama 24 jam. – BERNAMA


WhatsApp Channel ‘coming soon’!

CYBERJAYA: WhatsApp kini dilihat giat membangunkan sebuah ciri baharu yang dinamakan sebagai Channels.

Difahamkan ciri Channels ini akan berfungsi seperti ciri yang wujud dalam aplikasi Telegram Channel.

Menerusi ciri tersebut, perkongsian pengguna boleh dihantar kepada penerima secara sehala sahaja.

Secara tidak langsung, ciri tersebut memudahkan pemilik saluran seperti berita, komuniti dan sebagainya, yang membolehkan kemaskini dikongsikan tanpa perlu risau akan lambakan mesej balas daripada pengguna lain, lapor amanz.

Selain itu, ciri berkenaan akan memastikan seluruh data para pengikut sesuatu saluran kekal terjaga.

Malah, ia sekaligus memudahkan mengikuti kemaskini berkenaan sesuatu perkara dan pada masa yang sama menjaga privasi masing-masing.

Bagaimanapun, sehingga kini masih belum diketahui lagi waktu untuk ciri WhatsApp Channel diperkenalkan secara meluas.

Author

Diyana Rahip

View all posts

View all posts


Saya akan buka pusat khidmat sekiranya menang di Puchong – Syed Ibrahim

SERI KEMBANGAN: Calon Barisan Nasional (BN) di Parlimen Puchong, Datuk Seri Syed Ibrahim Kader mengemukakan tawaran bagi membuka pusat perkhidmatan buat rakyat bagi menyelasaikan isu-isu tempatan sekiranya dipilih menjadi Ahli Parlimen Puchong dalam Pilihan Raya Umum ke-15 (PRU15).

Kata Syed Ibrahim, perancangan itu dibuat setelah menerima maklum balas dari pengundi yang mahukan calon sepertinya menyelesaikan masalah setempat yang gagal dibawa oleh wakil rakyat yang terdahulu.

“Saya amat memahami ada pelbagai masalah yang dihadapi rakyat Puchong. Saya sudah menyantuni ramai pengundi tidak kira dari bangsa Melayu, Cina dan India, mereka telah meluahkan kepada saya. Mereka memberi keyakinan kepada saya sebagai calon mereka yang menuntut perubahan.

“Setiap ahli Parlimen diberikan peruntukan RM3.5 juta setiap tahun, tetapi di sebuah pasar dalam kawasan Parlimen, toilet begitu usang memandangkan wakil rakyat sebelum ini tidak tampil untuk menyelesaikannya. Ini aduan dan luahan masyarakat Puchong.

“Kalau saya menang, saya tetap akan tinggal di kawasan Puchong dan membuka bilik perkhidmatan yang akan beroperasi pada setiap hari termasuk hari minggu Sabtu dan Ahad sebagai satu saluran buat rakyat bagi menyelasaikan isu mereka,” katanya ketika berucap pada majlis bersama jentera di Pusat Daerah Mengundi (PDM) di pejabat MCA Bahagian Puchong.

Beliau yang juga merupakan Presiden Parti Kongres India Muslim Malaysia (KIMMA), melahirkan keazaman untuk meneruskan legasi perkhidmatan cemerlang MCA di kawasan Puchong berdasarkan pengalaman dan track record cemerlang beliau dalam aktiviti kebajikan.

“Sekiranya saya menang janji saya akan bersama dengan rakyat dan anda semua ini parti MCA Puchong, ini saya jamin atas semangat setiakawan dalam BN.

“Kalau kita dah beri jaminan, itu maknanya janji. Kalau kita tidak tunai menjadi satu dosa besar. Jadi bila saya nak ungkapkan jaminan ini saya menjadi takut. Jadi saya tahu, MCA Puchong telah banyak berjasa membawa pembangunan kepada rakyat Puchong khususnya di kawasan Seri Kembangan ketika era Datuk Liew Yuen Keong menjadi ADUN kawasan dari tahun 1995 hingga 2008.

“Jadi saya ingin meneruskan legasi ini, saya berharap kita boleh bekerjasama dengan mendapat kemenangan di Parlimen Puchong. Kita akan rampas Puchong dari DAP ini.

“Saya ingin teruskan sejarah MCA Puchong membantu masyarakat setempat di sini, tetapi kita perlu kuasa semula, baru kita boleh teruskan perjuangan kita untuk rakyat,” jelasnya.

Author

Mohamad Fitri Hazim Hazam

View all posts

View all posts


Malaysia sedia beli peralatan ketenteraan daripada Turkiye – Anwar

NEW YORK: Perdana Menteri Datuk Seri Anwar Ibrahim semalam menyatakan hasrat Malaysia kepada Turkiye untuk membeli eset pertahanan daripada negara itu.

Namun, keputusan berhubung spefikasi diserahkan kepada Majlis Angkatan Tentera tanpa gangguan atau campur tangan pihak lain.

“Polisi saya, seperti dimaklumkan kepada ketua turus bersama adalah kita tidak mahu sebarang campur tangan mengenai apa (aset) yang perlu dan dibeli,” katanya.

“Sebelum ini ada aset ketenteraan dibeli daripada Korea Selatan dan peralatan yang sesuai dan yang mahu dibeli daripada Turkiye akan diputuskan oleh Majlis Angkatan Tentera.

“Kita mungkin lihat dron dan helikopter…lihat pengkhususan dan kepakaran Turkiye. Namun saya serahkan pada pihak tentera mana yang terbaik,” katanya selepas pertemuan dua hala dengan Presiden Turkiye Recep Tayyip Erdogan di sini hari ini.

Beliau juga berkata, terpulang kepada Kementerian Pertahanan untuk berunding dengan Kementerian Kewangan dan Turkiye dalam pembelian aset berkenan.

“Dasar saya ialah seperti yang saya katakan kepada Ketua Turus Bersama (Joint Chief of Staff), kita tidak mahu sebarang campur tangan mengenai apa yang perlu diperoleh, apa yang perlu dibeli,” katanya.

Pada masa sama, Anwar berkata Erdogan juga telah menyatakan persetujuan beliau untuk melawat Malaysia pada bulan Disember depan.

Anwar kini berada di New York bagi menghadiri Perhimpunan Agung Pertubuhan Bangsa-bangsa Bersatu (UNGA) di ibu pejabat Pertubuhan Bangsa-bangsa Bersatu (PBB) itu. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Wanita dakwa hamil anak Aniq Suhair tampil mohon maaf

CYBERJAYA: Seorang pengguna TikTok tampil membuat permohonan maaf secara terbuka kepada pelakon, Aniq Suhair atas dakwaan menghamilkan dirinya baru-baru ini.

Wanita yang tidak dikenali identitinya itu menyedari kesilapannya dan menyatakan perbuatan terbabit telah menimbulkan fitnah serta menjejaskan reputasi Aniq.

“Salam, please don’t ask further questions. I’m here to make public apology for what I posted on my Tiktok about Aniq Suhair. It wasn’t my intention to ruin his reputation and career,” katanya menerusi TikTok @teas.aniqsuhair.

Dalam hantaran yang sama, individu itu turut mengakui tindakan melulu dalam menularkan dakwaan itu adalah melampaui batas.

“Maaf kepada semua yang follow acc ni, maaf kepada media dan terutama sekali kepada Aniq Suhair for the postings.

“Ini adalah satu tindakan tidak wajar terhadap empunya badan. Tidak seharusnya saya memuat naik content seperti ini.

“All the postings are just accusations towards Aniq Suhair. Sorry for ruining your reputations,” luahnya kesal.

Terdahulu, kecoh di media sosial apabila seorang wanita mendakwa dirinya hamil anak kepada seorang selebriti lelaki.

Lebih memburukkan keadaan apabila pelakon tersebut dikatakan enggan bertanggungjawab terhadap kandungan itu.

Pelakon utama drama Sekali Lagi Cinta Kembali menjadi bualan warga net apabila wanita itu berkongsi beberapa foto dan video mendakwa pelakunya merupakan pelakon terbabit.

Tidak berdiam diri, Aniq kemudiannya bertegas untuk mengambil tindakan undang-undang terhadap wanita berkenaan.

Author

Nurul Ain Japri

View all posts

View all posts


Bruno Suzuki peluk agama Islam

CYBERJAYA: Pemain import pasukan PDRM FC, Bruno Suzuki hari ini memeluk agama Islam.

Bruno yang merupakan penyerang kacukan Jepun-Brazil mengucapkan dua kalimah syahadah di Masjid Pulapol Kuala Lumpur pada awal pagi tadi bersamaan 15 Muharam 1445H.

“Saudara Baru Islam, Bruno Suzuki. Alhamdulillah dengan syukur ke hadarat Allah S.W.T ingin mengumumkan bahawa pemain PDRM FC, Bruno Suzuki telah memeluk agama Islam.

“Beliau telah mengucapkan dua kalimah syahadah bertempat di Masjid Pulapol KL pada awal pagi tadi bersamaan 15 Muharam 1445.

“Sesungguhnya Hidayah itu milik Allah. Allahuakbar,” kata PDRM FC menerusi hantaran di Facebook rasminya pada Rabu.

Bruno mengucap dihadapan, ustaz Arif M. Rajoli dan disaksikan oleh SAC Noor Hisam Nordin, Komandan Pulapol KL, Supt. Razali Mohamed Shahid, Timbalan Komandan (Kepolisan AM) Pulapol KL, barisan pengurusan, jurulatih dan pemain PDRM FC.

Author

Diyana Rahip

View all posts

View all posts


Bajet 2023: KPLB mohon Tabika KEMAS sebagai kelas pintar

PUTRAJAYA: Kementerian Pembangunan Luar Bandar (KPLB) mahu perjuangkan peruntukan bagi menaik taraf Taman Bimbingan Kanak-Kanak (Tabika) Jabatan Kemajuan Masyarakat (KEMAS) sebagai kelas pintar.

Peruntukan itu akan dituntut menerusi Bajet 2023.

Menterinya, Datuk Seri Mahdzir Khalid, berkata KPLB merancang sekurang-kurangnya 10 peratus daripada 11,000 Tabika KEMAS dilengkapi peralatan digital.

“Insya Allah kita fight juga bajet (Bajet 2023) untuk KEMAS bagi memulakan sekolah di bilik KEMAS ini dengan dipanggil ‘smart classroom’ dengan sekurang-kurangnya dimulakan dengan 800 kelas pintar,” katanya.

Beliau berkata demikian pada sidang media selepas merasmikan Persidangan Perwakilan Tiga Tahunan Kesatuan Kakitangan KEMAS Semenanjung Malaysia (KESATERIA) Ke-2 di sini.

Mesyuarat Agung KESATERIA yang diadakan setiap tiga tahun sekali itu dihadiri lebih 300 perwakilan dan pemerhati dari 12 cawangan di seluruh Semenanjung.

Turut hadir, Ketua Pengarah KEMAS, Ahmad Kamal Idris Mohd Nawawi dan Presiden CUEPACS, Datuk Adnan Mat.

Mahdzir berkata, sistem pendidikan awal kanak-kanak tidak boleh lagi bergantung sepenuhnya kepada cara pengajaran lama.

Katanya, elemen pendigitalan dalam pendidikan awal kanak-kanak amat penting ketika ini.

Author

Tun Puteh Wanti

View all posts

View all posts


PM Anwar menghadap Agong, persembah senarai timbalan menteri

KUALA LUMPUR: Tumpuan pengamal media sekali lagi terarah di Pintu Utama Istana Negara petang ini susulan Perdana Menteri, Datuk Seri Anwar Ibrahim dijadual mempersembahkan senarai timbalan menteri kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Pengamal media mula berkumpul pada 2.30 petang selepas Anwar dilaporkan menghadap Seri Paduka petang ini.

Kenderaan membawa Perdana Menteri tiba di perkarangan Istana Negara sebelum masuk melalui Pintu Utama Istana Negara pada 4.07 petang. – BERNAMA


Bayi 16 bulan maut dalam kereta di Kuala Nerus

KUALA NERUS: Seorang bayi perempuan berusia 16 bulan meninggal dunia selepas ditemukan tidak sedarkan diri dalam kereta di sebuah universiti awam (UA), di sini pada Selasa.

Siasatan awal polis yang menerima laporan kejadian itu jam 4.30 petang mendapati, bapa mangsa dikatakan terlupa menghantar anaknya ke pusat asuhan yang terletak dalam kampus UA terbabit sebelum ke tempat kerja di universiti sama.

Ketua Polis Daerah Kuala Terengganu, Asisten Komisioner Abdul Rahim Md Din berkata, polis juga dimaklumkan oleh kakitangan pusat kesihatan di UA berkenaan, bahawa bayi terbabit disahkan sudah meninggal dunia.

“Sebaik menerima laporan, pihak polis bergegas ke lokasi kejadian dan mendapati bayi itu sudah meninggal dunia. Mayat dihantar ke Jabatan Perubatan Forensik, Hospital Sultanah Nur Zahirah (HSNZ) untuk bedah siasat.

“Setakat ini, polis masih menjalankan siasatan,” katanya seperti dilapor Berita Harian.

Abdul Rahim berkata, polis akan mengambil keterangan daripada penjaga bayi terbabit bagi melengkapkan siasatan mengikut Seksyen 31(1)(a) Akta Kanak-Kanak 2001.

Beliau turut meminta orang ramai tidak membuat sebarang spekulasi yang boleh mengganggu siasatan dan menjejaskan emosi keluarga mangsa.

Author

Fazleen Safina Abd Jamil

View all posts

View all posts


Kertas siasatan ugut Menteri Pendidikan diserah kepada Jabatan Peguam Negara

IPOH: Kertas siasatan kes lelaki disyaki membuat hantaran berbaur ugutan jenayah terhadap Menteri Pendidikan, Fadhlina Sidek telah diserahkan kepada Jabatan Peguam Negara.

Timbalan Ketua Polis Negara, Datuk Seri Ayob Khan Mydin Pitchay berkata, suspek berusia 28 tahun itu disiasat mengikut Seksyen 507 Kanun Keseksaan dan Seksyen 233 Akta Komunikasi dan Multimedia 1998.

“Kertas siasatan ini kita sudah hantar kertas siasatan ke pihak Jabatan Peguam Negara bagi cadangan tuduh.

“Kita juga dapat arahan lanjut untuk mendapatkan laporan forensik daripada Suruhanjaya Komunikasi dan Multimedia (SKMM),” katanya kepada pemberita pada Majlis Sambutan Hari Ulang Tahun 69 Komando kali ke-54 dan penutupan Kursus Asas 69 Komando siri 1/2023 di Kem Sultan Nazrin Shah, Ulu Kinta di sini pada Rabu.

Hadir sama, Pengarah Jabatan Keselamatan Negeri dan Ketenteraman Awam, Datuk Seri Hazani Ghazali dan Pengarah Jabatan Siasatan Jenayah, Datuk Seri Mohd Shuhaily Mohd Zain.

Media melaporkan pemilik akaun di aplikasi X itu ditahan di Setapak, Kuala Lumpur, minggu lalu selepas menerima empat laporan polis berhubung isu tersebut.

Sementara itu, Ayob Khan turut menasihatkan pengguna agar lebih bertanggungjawab ketika membuat hantaran di akaun media sosial masing-masing.

“Mereka beranggapan bahawa tiada tindakan diambil dan polis tidak pantau. Sebenarnya mereka akan dikesan, ditangkap dan akan dituduh.

“Bertanggungjawablah dalam menggunakan media sosial. Ada perkara boleh dikongsi secara terbuka dan meluahkan perasaan, gunalah media sosial untuk kebaikan,” katanya.

Author

Media Variasi

View all posts

View all posts


Dua kedai barang terpakai hangus di Rengit

RENGIT: Dua buah kedai barang terpakai hangus dijilat api di Kampung Parit Ahmad, di sini, semalam.

Komander Operasi Balai Bomba dan Penyelamat (BBP) Rengit, PPgB Othman Mohd Baher berkata, pihaknya menerima panggilan kecemasan berhubung kejadian kira-kira pukul 10.10 malam tadi.

“Dua buah jentera daripada BBP Rengit dan BBP Batu Pahat dengan kekuatan anggota seramai sembilan orang telah digerakkan ke lokasi kejadian sejurus panggilan diterima.

“Kebakaran tersebut melibatkan dua buah kedai jenis separuh kekal yang berkeluasan 90×20 kaki persegi telah musnah 90 peratus.

“Pasukan Bomba bertindak memadamkan kebakaran dengan menggunakan sumber air daripada pam jentera dan air terbuka berdekatan sehingga api dapat dipadamkan sepenuhnya,” maklumnya.

Tambah beliau, operasi ditamatkan sepenuhnya pada pukul 11:31 malam namun punca kebakaran dan anggaran kerugian masih dalam siasatan.

Author

Diyana Rahip

View all posts

View all posts


Tak perlu letak jawatan atas kekalahan BN pada PRU15 – Ahmad Maslan

PONTIAN: Semua peringkat kepimpinan parti dalam Barisan Nasional (BN) termasuk pengerusinya, Datuk Seri Dr Ahmad Zahid Hamidi tidak perlu meletak jawatan susulan kekalahan BN pada Pilihan Raya Umum ke-15 (PRU15).

Setiausaha Agung UMNO, Datuk Seri Ahmad Maslan berkata semua pihak sebaliknya lebih elok bermuhasabah terhadap perkara duka itu dan bersama BN mencari penyelesaian atas segala kekurangan selain merapatkan kembali saf parti.

Beliau berkata, walaupun BN hanya menang sedikit kerusi pada PRU15, parti itu telah menjadi penentu kewujudan kerajaan perpaduan.

“Kalau nak suruh letak jawatan, ramai betul kena letak jawatan… ada 7,000 lebih Pusat Daerah Mengundi (PDM) di seluruh Malaysia, ketua PDM, pengerusi perhubungan, ketua pemuda, ketua wanita dan ketua puteri yang tak dapat tarik pengundi muda dan baharu, terlalu ramai.

“Jadi, jangan ada sesiapa yang letak jawatan, kita muhasabah atas apa sudah berlaku. Kita bersyukur walaupun menang sedikit pada PRU15, namun kemenangan itu sangat penting. Kita rapatkanlah kembali parti kita,” katanya kepada pemberita selepas Dialog Bersama Pengundi DUN Benut di sini hari ini.

Sementara itu, Ahmad berharap pelantikan barisan Kabinet baharu di bawah kerajaan perpaduan pimpinan Perdana Menteri, Datuk Seri Anwar Ibrahim perlu dirunding bersama pengerusi BN atau pucuk pimpinan parti itu.

“Saya berharap ketika Datuk Seri Anwar Ibrahim menjadi Perdana Menteri, perundingan hendaklah dibuat dengan pucuk pimpinan kerana mereka menjadi suara kepada parti,” katanya.

Ahmad yang juga Ahli Parlimen Pontian turut menyarankan agar UMNO Bahagian menganjurkan sesi dialog dan penerangan bagi memberikan penjelasan keputusan BN menyertai kerajaan perpaduan serta pelbagai perkara lain berhubung parti. – BERNAMA


Tak rasmi: Amirudin mendahului pencabar lain

KUALA LUMPUR: Datuk Seri Amirudin Shari mendahului di Dewan Undangan Negeri (DUN) N16 Sungai Tua dengan memperoleh 14,251 undi setakat jam 8.30 malam ini.

Manakala calon Perikatan Nasional (PN) Muhammad Hanif Jamaluddin mengikuti rapat dengan kiraan undi sebanyak 10,329.

Sementara itu, calon bebas Suman Gopal hanya mendapat 336 undi.

Setakat ini pengiraan undi masih berlangsung dan keputusan penuh dijangka diumumkan Suruhanjaya Pilihan Raya Malaysia (SPR) tengah malam ini.

Author

Nurul Ain Japri

View all posts

View all posts


BN, PH tidak mahu tergopoh-gopoh dalam pembahagian kerusi – Ahmad Zahid

Beliau yang juga Pengerusi BN berkata, pendekatan itu juga diambil bagi mengelakkan pertembungan atau sebarang permasalahan yang mungkin timbul, jika calon yang dipilih tidak dapat memberikan kemenangan pada pilihan raya nanti.

Selain itu katanya, rundingan pembahagian kerusi antara parti dalam Kerajaan Perpaduan juga melibatkan ‘prosedur’ iaitu perbincangan antara BN dan PH di peringkat negeri sebelum ke peringkat nasional untuk dimuktamadkan setelah perundingan dilakukan dengan presiden parti-parti komponen dalam BN dan PH.

“Soal yang kami utamakan ialah bagaimana pembahagian kerusi itu bukan sahaja dibuat atas rasa kesaksamaan tetapi juga tentang kebolehmenangan. Kita merasakan bahawa bukan sahaja soal kemenangan, tetapi (juga) soal penerimaan pengundi dan likeable seseorang calon, iaitu yang disukai dan sesuai dengan cita rasa pengundi di kawasan berkenaan.

“Lagipun kita mempunyai masa yang agak panjang, mungkin sehingga Julai atau awal Ogos untuk kita hadapi kempen PRN secara rasmi,” katanya pada sidang media selepas menghadiri Majlis Rumah Terbuka Aidilfitri Badan Perhubungan UMNO Pahang di Laman Sejahtera Sungai Koyan di sini, hari ini.

Turut hadir ialah Menteri Besar yang juga Pengerusi UMNO Pahang, Datuk Seri Wan Rosdy Wan Ismail dan barisan kepimpinan UMNO peringkat nasional dan peringkat negeri.

Ahmad Zahid berkata demikian sebagai mengulas dakwaan bahawa pembahagian kerusi antara BN dan PH bagi menghadapi PRN di Kedah, Pulau Pinang, Selangor, Negeri Sembilan, Terengganu dan Kelantan agak ketinggalan berbanding Perikatan Nasional (PN) yang dilaporkan sudah selesai antara 85 ke 90 peratus.

Ditanya mengenai pandangan segelintir pihak bahawa PN mempunyai peluang di Selangor dan Negeri Sembilan, Ahmad Zahid yang juga Presiden UMNO berkata, pihaknya tidak boleh memandang ringan andaian itu.

“Bukan sahaja (ambil ringan) di Selangor, tetapi di semua negeri yang akan menghadapi PRN ini,” katanya dan menambah keputusan boleh berpihak kepada parti dalam Kerajaan Perpaduan jika kombinasi antara parti menggerakkan jentera secara terselaras dan memberikan penerangan yang tepat kepada pengundi.

Mengulas jika BN akan membuat perubahan pada senarai calon di enam PRN itu bagi memastikan calon mereka adalah ‘likeable‘, Ahmad Zahid tidak menolak kemungkinan itu berdasarkan pencapaian dan pengalaman pada PRN di Melaka dan Johor.

“BN (di Melaka dan Johor) mengemukakan muka-muka baharu… kita lihat di Melaka hampir 80 peratus dan begitu juga di Johor iaitu lebih 70 peratus. Ertinya kita amat komited untuk terus meremajakan UMNO, BN dan memberi peluang kepada kumpulan pelapis untuk berada di persada kepimpinan negeri melalui pemilihan sebagai calon Ahli Dewan Undangan Negeri (ADUN),” katanya. – BERNAMA


Mi Kari Putih Penang Ah Lai, Indomie perisa ayam spesial diarah tarik balik secara sukarela

PUTRAJAYA: Susulan isu pencemaran ethylene oxide dalam produk Mi Kari Putih Penang Ah Lai dan Indomie Perisa Ayam Spesial, Kementerian Kesihatan (KKM) telah mengarahkan pihak syarikat untuk membuat penarikan balik secara sukarela produk Mi Kari Putih Penang Ah Lai bagi batch yang mempunyai tarikh luput 25 Ogos 2023 dari pasaran Malaysia.

KKM juga telah mengeluarkan arahan untuk tindakan Tahan, Uji dan Lepas bagi produk mi segera jenama Indomie Perisa Ayam Spesial keluaran Indonesia di semua pintu masuk negara dan meminta pihak syarikat menarik balik secara sukarela produk terlibat dari pasaran.

Ketua Pengarah Kesihatan, Datuk Dr Muhammad Radzi Abu Hassan dalam kenyataan hari ini berkata, KKM mengambil maklum laporan oleh Pihak Berkuasa Kesihatan Taiwan mengenai isu pencemaran ethylene oxide dalam produk Mi Kari Putih Penang Ah Lai dari Malaysia dan mi segera jenama Indomie Perisa Ayam Spesial.

Ethylene oxide merupakan sebatian gas kimia yang karsinogenik dan sering digunakan untuk membunuh makhluk perosak seperti serangga. Ia juga digunakan sebagai bahan aktif dalam bahan pencuci tetapi tidak dibenarkan penggunaannya pada permukaan yang bersentuhan makanan.

Mengulas mengenai Mi Kari Putih Penang Ah Lai, Dr Muhammad Radzi berkata, persampelan produk berkenaan di Malaysia mendapati ia mematuhi perundangan.

“Meskipun begitu, bagi memastikan kawalan keselamatan makanan berterusan, KKM telah mengeluarkan arahan kepada pihak syarikat untuk penarikan balik secara sukarela produk Mi Kari Putih Penang Ah Lai bagi batch berkaitan yang mempunyai tarikh luput 25 Ogos 2023 dari pasaran tempatan sekiranya ada,” katanya.

Mengenai produk Indomie Perisa Ayam Spesial, beliau berkata, semakan data dari Food Safety Information System of Malaysia mengesahkan terdapat kemasukan produk mi segera keluaran Indonesia itu ke negara ini.

“Dalam hal ini, KKM telah mengeluarkan arahan untuk tindakan Tahan, Uji dan Lepas bagi produk Mi Segera jenama Indomie Perisa Ayam Spesial di semua pintu masuk negara dan meminta pihak syarikat menarik balik secara sukarela produk terlibat dari pasaran,” katanya.

Sementara itu, mengenai isu penarikan semula produk Mi Sedaap keluaran Indonesia mengandungi ethylene oxide pada 2022, beliau berkata KKM melalui Bahagian Keselamatan dan Kualiti Makanan telah menjalankan pemantauan keselamatan makanan berterusan ke atas produk makanan berkaitan yang dijual di pasaran tempatan mahupun diimport.

Hasil pemantauan dari 2022 sehingga kini ke atas 36 sampel produk mi segera pelbagai jenama di pasaran tempatan, katanya 11 sampel produk Mi Sedaap didapati mengandungi ethylene oxide dan tindakan penguatkuasaan telah diambil termasuk kompaun, tindakan mahkamah dan penarikan balik produk dari pasaran.

“KKM sentiasa peka dan prihatin terhadap perkara yang boleh mengancam kesihatan pengguna. Pengguna dinasihatkan tidak mengambil atau memakan produk terlibat,” katanya.

Sebarang maklumat atau kemusykilan berhubung isu tersebut, pengguna boleh menghubungi Pejabat Kesihatan Daerah terdekat, menyalurkan melalui laman web http://moh.spab.gov.my atau laman facebook Bahagian Keselamatan dan Kualiti Makanan (BKKM) www.facebook.com/bkkmhq. – BERNAMA


Remaja patah tulang terjatuh ketika dikejar anjing

IPOH: Seorang remaja lelaki berusia 14 tahun patah tulang bahu selepas basikalnya terlanggar tembok sebuah rumah ketika dikejar seekor anjing di Taman Rapat Permai, di sini, semalam.

Ketua Polis Perak, ACP Yahaya Hassan berkata, pihaknya menerima aduan mengenai kejadian itu daripada bapa mangsa kira-kira jam 5.30 petang.

Menurutnya, kira-kira jam 11.30 pagi, pengadu mendapati anaknya pulang ke rumah dalam keadaan sesak nafas dan cedera di bahagian dada sebelah kiri.

“Anak pengadu memberitahu, semasa sedang menaiki basikal hendak pulang ke rumah, dia telah dikejar seekor anjing sehingga terlanggar tembok salah sebuah rumah di Jalan Rapat Permai 17.
“Setelah anak pengadu terjatuh, anjing tersebut telah melarikan diri,” katanya dalam kenyataan di sini, hari ini.

Menurutnya lagi, akibat kecederaan yang dialami, mangsa perlu menjalani pembedahan.
Katanya, menurut pengadu, anjing tersebut sering dilihat berada di hadapan sebuah rumah di Jalan Rapat Permai 17 di taman berkenaan.
Bagaimanapun, kata Yahaya, penghuni rumah berkenaan menafikan anjing itu miliknya dan mendakwa binatang tersebut sering berada di hadapan rumahnya.

Sehubungan itu, ujarnya, aduan telah dibuat kepada Majlis Bandaraya Ipoh (MBI) mengenai anjing yang telah mengejar penduduk di kawasan kejiranan.

Kes disiasat di bawah Seksyen 289 Kanun Keseksaan. – Astro Awani

Authors

Media Variasi

View all posts

Diyana Rahip

View all posts

View all posts

View all posts


11 mangsa penipuan tawaran pekerjaan di Kemboja tiba di KLIA2 malam tadi

PUTRAJAYA: Seramai 11 orang lagi mangsa sindiket penipuan tawaran pekerjaan warganegara Malaysia di Kemboja selamat tiba di Lapangan Terbang Antarabangsa Kuala Lumpur 2 (KLIA2) pada pukul 11.55 malam tadi.

Kementerian Luar dalam kenyataan hari ini memaklumkan setakat semalam, seramai 123 daripada 153 orang mangsa sindiket penipuan tawaran pekerjaan di Kemboja telah berjaya diselamatkan.

“Kementerian merakamkan ucapan terima kasih dan penghargaan kepada kerajaan Kemboja melalui pihak berkuasa negara itu atas kerjasama baik yang telah diberikan dalam mengesan serta menyelamatkan mangsa.

“Kementerian melalui Kedutaan Besar Malaysia di Phnom Penh akan terus komited dan bekerjasama rapat dengan pihak berkuasa Kemboja untuk mengesan serta menyelamatkan mangsa bagi membolehkan mereka pulang ke tanah air dengan selamat,” menurut kenyataan itu.

Menurut kenyataan itu, individu atau waris kepada warganegara Malaysia yang terlibat dalam sindiket penipuan tawaran pekerjaan di luar negara boleh berhubung secara terus dengan Kementerian Luar melalui Unit Bantuan Konsular Rakyat Malaysia di Luar Negara menerusi e-mel bkrm@kln.gov.my.

“Selain itu, pihak Kedutaan Besar Malaysia di Phnom Penh juga boleh dihubungi melalui e-mel mwphnompenh@kln.gov.my sekiranya terdapat individu atau waris yang terlibat dalam sindiket penipuan tawaran pekerjaan di Kemboja,” menurut Kementerian Luar. – BERNAMA


Data komprehensif kenal pasti penerima subsidi bersasar – Salahuddin

JOHOR BAHRU: Kerajaan akan menggunakan data komprehensif yang dihimpunkan melalui kesemua pangkalan data bagi mengenal pasti penerima subsidi bersasar membabitkan minyak petrol.

Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata, pangkalan data itu tidak hanya daripada Jabatan Pengangkutan Jalan (JPJ), tetapi ia juga diperoleh daripada Lembaga Hasil Dalam Negeri (LHDN), Bank Negara, Khazanah Nasional Bhd, Jabatan Perangkaan Malaysia serta kajian-kajian universiti.

Beliau berkata, pusat data yang komprehensif adalah penting dan perlu dalam menjayakan mekanisme pemberian subsidi bersasar itu.

“Saya sebut dengan jelas sebelum ini bahawa, data JPJ adalah satu daripada data yang kita perlu, tetapi kita ada data dari LHDN, Khazanah, Jabatan Perangkaan Malaysia, Bank Negara dan kajian-kajian universiti.

“Kita perlu menghimpunkan kesemua data. Kementerian atau Majlis Tindakan Sara Hidup (NACCOL) harus melihat semua data itu sebelum kita membuat keputusan akhir,” katanya pada sidang media selepas menghadiri Majlis Temu Rapat Dewan Perdagangan Islam Malaysia (DPIM), di sini malam tadi.

Beliau mengulas mengenai pandangan pakar-pakar ekonomi bahawa pemberian subsidi menggunakan pangkalan data JPJ dengan melihat kepada kuasa kuda (cc) kenderaan adalah tidak bersesuaian.

Salahuddin baru-baru ini dilaporkan berkata, pangkalan data daripada JPJ misalnya boleh digunakan untuk subsidi petrol RON95, berikutan kerajaan dapat mengenal pasti golongan yang layak menerima subsidi berdasarkan jenis cc kenderaan dimiliki.

Sementara itu, Salahuddin berkata, KPDN sedang mengkaji inisiatif Nano Retailers sebagai langkah untuk membantu golongan suri rumah sepenuh masa menjana pendapatan sekali gus meningkatkan ekonomi mereka.

Beliau berkata, inisiatif dengan kerjasama DPIM itu memberi peluang kepada suri rumah untuk menjual 11 barangan asas seperti gula, tepung, telur, beras, minyak masak dan barang-barang kering.

“Mereka ini, kita akan bantu dapat bekalan terus dari pengilang, jadi kita boleh selamatkan mereka dari tiga atau empat lapisan orang tengah.

“Di samping memberi pendapatan secara kecil-kecilan, golongan sasar B40 juga dapat dibantu dengan kadar harga yang murah berbanding kedai-kedai biasa,” katanya.

Beliau berkata pelaksanaan projek percubaan itu boleh dilaksanakan di setiap negeri dengan melibatkan beberapa kawasan sebelum diperluaskan. – BERNAMA


Shereen lebur rekod 30 tahun milik Rabia

KUALA LUMPUR: Atlet olahraga negara Shereen Samson Vallabouy meleburkan rekod 400 meter (m) kebangsaan yang telah berusia 30 tahun apabila berjaya mencatatkan 51.80 saat (s) di Kejohanan Olahraga Tahunan Mt SAC Relays ke-63, California, Amerika Syarikat, awal pagi tadi.

Pada kejohanan yang berlangsung di Stadium Hilmer Lodge itu, Shereen yang mewakili Winona State University di Minnesota, berjaya memperbaharui rekod milik Allahyarhamah Rabia Abdul Salam iaitu 52.56s yang dilakukan pada 1993, di Filipina.

Menurut laman sesawang kejohanan itu, https://finishedresults.trackscoreboard.com anak perempuan kepada pasangan bekas pelari trek negara, Samson Vallabouy dan Josephine Mary itu menamatkan saingan di kedudukan kelima di belakang Ziyah Holman dari University of Michigan yang menduduki tangga keempat dengan 51.60s.

Pelari yang mewakili Texas A&M University, Jermaisha Arnold muncul sebagai juara dengan catatan 50.79s diikuti rakan sepasukannya, Tierra Robinson-Jones di tempat kedua (51.01s), manakala atlet University of South Carolina Jan’Taijah Jones di tempat ketiga  (51.0s).

Pada Mac tahun lalu, Shereen mula mencuri tumpuan apabila berjaya meleburkan rekod kebangsaan 400m dalam dewan milik Noraseela Mohd Khalid (54.58s) yang dicipta pada 2006 dengan catatan masa 53.79s.

Beliau kemudian memperbaharui rekod berkenaan dengan catatan 53.47s ketika Kejohanan Bearson Gathje Classics di Minnesota, Januari lalu sebelum sekali lagi membuat kejutan pada Kejohanan Olahraga Jemputan Lewis Illinois, Chicago dengan catatan 52.87 saat (s) pada Febuari dengan memenangi pingat emas.

Shereen kemudiannya terus menampilkan aksi terbaik apabila sekali lagi menggenggam emas di Kejohanan Trek dan Balapan Dalam Dewan Divisyen II Persatuan Olahraga Kolej Kebangsaan (NCAA) di Virginia Beach, Virginia, dengan merekodkan 52.27s pada bulan lalu.

Atlet berusia 25 tahun itu merupakan salah seorang wakil negara yang akan menggalas cabaran dalam temasya Sukan SEA Kemboja pada Mei ini bagi acara 400m dan 4x400m. – BERNAMA


Suami isteri mengaku salah aniaya anak lelaki

JOHOR BAHRU: Sepasang suami isteri mengaku bersalah di Mahkamah Sesyen di sini hari ini atas pertuduhan menganiaya anak lelaki mereka berusia empat tahun hingga menyebabkan kecederaan fizikal, Jumaat lepas.

S. Nagendran, 23, bapa tiri mangsa dan A. Sangeetha, 23, ibu kandung mangsa didakwa bagi mencapai niat bersama telah menganiaya kanak-kanak tersebut yang berada di bawah pemeliharaan mereka dengan cara yang mungkin akan menyebabkan mengalami kecederaan fizikal.

Kedua-dua mereka dituduh melakukan perbuatan itu di Skudai Villa Apartment, Jalan Aman, Taman Skudai Baru di sini, kira-kira 12.30 tengah malam, 28 April lepas mengikut Seksyen 31(1)(a) Akta Kanak-kanak 2001 dan boleh dihukum di bawah seksyen sama dan dibaca bersama Seksyen 34 Kanun Keseksaan.

Jika sabit kesalahan boleh didenda tidak melebihi RM50,000 atau dipenjara sehingga 20 tahun atau kedua-duanya.

Pendakwaan dikendalikan Timbalan Pendakwa Raya Noor Idayu Salim dan Umar Faiz Abdul Kohar, manakala pasangan suami isteri itu tidak diwakili peguam.

Hakim Datuk Ahmad Kamal Arifin Ismail kemudian menetapkan 7 Jun depan untuk mendengar fakta kes dan lantikan peguam sebelum menjatuhkan hukuman.

Mahkamah turut membenarkan kedua-dua tertuduh diikat jamin RM8,000 dengan seorang penjamin bagi setiap seorang dengan syarat tambahan, pasport diserahkan kepada mahkamah dan melaporkan diri setiap sebulan sekali di Balai Polis Mutiara Rini di sini.

Pada Sabtu lepas, Ketua Polis Daerah Iskandar Puteri, ACP Rahmat Ariffin dilapor berkata, seorang kanak-kanak lelaki berusia empat tahun maut dipercayai menjadi mangsa dera ibu kandung dan bapa tiri.

Ariffin dipetik berkata, kanak-kanak tersebut disahkan meninggal dunia sebaik tiba di Wad Kecemasan, Hospital Sultanah Aminah (HSA) di sini, kira-kira 8.20 pagi, Jumaat lepas. – BERNAMA


Saman sivil terhadap Tommy Thomas: mahkamah benarkan Najib hadir

KUALA LUMPUR: Mahkamah Tinggi hari ini, membenarkan permohonan Datuk Seri Najib Tun Razak untuk menghadiri perbicaraan berkaitan saman sivil RM1.9 juta terhadap bekas Peguam Negara Tan Sri Tommy Thomas pada 21 Oktober ini.

Hakim, Datuk Ahmad Bache memutuskan bahawa Najib selaku plantif mempunyai hak untuk mendengar kes sivilnya.

“Jika perbicaraan kes jenayah, perintah untuk mengemukakan mungkin boleh dibuat. Ia (permohonan pembatalan) mungkin bersifat interlokutori. Mahkamah ini setuju dengan permohonan kamu, mahkamah benarkan perintah seperti dipohon,” kata Hakim Ahmad menerusi prosiding secara dalam talian hari ini.

Pada 21 Oktober, mahkamah dijadualkan untuk menyambung mendengar permohonan Thomas untuk membatalkan saman Najib.

Pada awalnya, Peguambela Najib, Yudistra Darma Dorai menyatakan bahawa mahkamah mempunyai kuasa untuk membenarkan permohonan exparte oleh anak gumannya, yang pada ketika ini sedang menjalani hukuman penjara 12 tahun di Penjara Kajang bagi menghadiri perbicaraan mahkamah mengikut Seksyen 30 Akta Penjara.

Seksyen 30 menyatakan bahawa, jika masa kehadiran seorang banduan dikehendaki dalam sesuatu mahkamah yang mempunyai bidang kuasa sivil atau jenayah, mahkamah itu boleh mengemukakan suatu perintah dalam bentuk yang ditetapkan dialamatkan kepada Pegawai yang Menjaga yang menghendaki pengemukaan banduan itu pada masa dan tempat yang dinyatakan dalam perintah.

Pada 22 Oktober 2021, Najib menfailkan saman mendakwa bahawa pertuduhan terhadapnya adalah sebahagian daripada perbuatan yang telah dirancang lebih awal oleh Thomas dan selaras dengan rancangan kerajaan Pakatan Harapan ketika itu

Najib, 69, mendakwa bahawa dia telah dituduh secara salah di mahkamah dalam kes 1Malaysia Development Berhad, International Petroleum Investment Company (IPIC), salah guna kuasa di bawah Akta Suruhanjaya Pencegahan Rasuah Malaysia (SPRM) 2009 dan pengubahan wang haram di bawah Akta Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001).

Beliau memohon pengisytiharan bahawa Thomas telah melakukan penyelewengan dalam jawatan awam serta ganti rugi RM1.9 juta, termasuk yuran rundingan untuk pasukan audit menyemak dokumentasi bagi penyediaan fakta bagi menangani pendakwaan terhadapnya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


176 ketua isi rumah di Kampung Melayu Majidee terima bantuan RM3,000

JOHOR BAHRU: Seramai 176 ketua isi rumah di Kampung Melayu Majidee di sini yang kediaman mereka terjejas akibat ribut semalam, akan menerima bantuan berjumlah RM3,000.

Menteri Besar Johor, Datuk Onn Hafiz Ghazi berkata, bantuan itu akan disalurkan menerusi Majlis Agama Islam Negeri Johor, Yayasan Bandaraya Johor Bahru dan Pejabat Menteri Besar Johor dengan masing-masing berjumlah RM1,000.

“Saya berkesempatan turun ke kawasan berkenaan bagi menziarah dan mendengar rintihan mangsa yang terlibat serta melihat tahap kerosakan.

“Justeru, kerajaan negeri bersetuju untuk meluluskan peruntukan segera bagi setiap isi rumah terjejas,” katanya menerusi hantaran di laman Facebooknya, hari ini.

Onn Hafiz turut menzahirkan penghargaan dan ucapan terima kasih kepada Pengerusi Jawatankuasa Belia, Sukan, Pembangunan Usahawan, Koperasi dan Sumber Manusia negeri Mohd Hairi Mad Shah serta Pengerusi Jawatankuasa Perumahan dan Kerajaan Tempatan negeri Datuk Mohd Jafni Md Shukor kerana turut bersama turun padang bagi melawat mangsa terjejas.

Kejadian ribut yang berlaku sekitar 2.48 petang semalam itu turut menyebabkan tiga kereta rosak akibat dihempap pokok tumbang.

Sementara itu, Ahli Lembaga Yayasan Bandaraya Johor Bahru, Datuk Yahya Jaafar berkata, kepada pemberita selepas melawat kediaman mangsa terjejas memaklumkan, peruntukan itu bertujuan menyelesaikan keperluan jangka masa pendek mangsa terlibat.

“Data penerima yang layak akan disediakan Jabatan Kebajikan Masyarakat (JKM) sebelum peruntukan boleh disalurkan. Kita berharap agar peruntukan ini dapat diagih segera, selewat-lewatnya minggu depan,” katanya. – BERNAMA


Pindaan Akta Orang Asli 1954 disemak, hapus birokrasi

KUALA LUMPUR: Pindaan Akta Orang Asli 1954 akan disemak semula dalam usaha mengurangkan karenah birokrasi terlampau membabitkan masyarakat Orang Asli.

Kementerian Pembangunan Luar Bandar (KPLB) melihat keperluan semakan akta membabitkan 19 Seksyen itu berdasarkan keperluan semasa, selain kali terakhir ia dipinda pada tahun 1967.

Menterinya, Datuk Seri Mahdzir Khalid berkata, pindaan itu akan melibatkan kajian perundangan serta sesi libat urus bersama pelbagai pihak termasuk dengan institusi kepimpinan masyarakat Orang Asli.

Katanya, sejak pindaan kali terakhir yang membabitkan semakan pertukaran klausa nama Komisioner kepada Ketua Pengarah Jabatan Kemajuan Orang Asli (JAKOA), tiada isu lain yang disentuh membabitkan akta itu.

“Ada keperluan untuk buat pindaan, dalam akta ada 19 Seksyen, kita akan tengok seksyen berkaitan tetapi isu-isu semasa yang akan dilihat bersama dengan pegawai undang-undang.

“Apa-apa yang ada ‘red tape’, halangan birokrasi terlampau banyak, kalau boleh kita nak cari jalan supaya ia lebih mudah untuk apa-apa bantuan dan sumbangan kepada Orang Asli,” katanya.

Beliau berkata demikian pada sidang media selepas Majlis Perhimpunan Perdana Batin/Penghulu bersama Pemimpin di sebuah hotel, di sini.

Sementara itu, Ketua Pengarah JAKOA, Sapiah Mohd Nor berkata, perkara itu juga sudah dimaklumkan dalam mesyuarat dasar bersama ketua setiausaha kementerian.

“Kita diminta untuk buat beberapa perancangan di peringkat kajian, bajet dan akan lihat sepanjang tahun ini,” katanya.

Terdahulu, JAKOA selaku jabatan yang dipertanggungjawabkan untuk menjaga hal ehwal berkaitan Orang Asli telah membuat permohonan untuk meminda Akta 134 pada 2019.

Author

Fhatihah Zakinan

View all posts

View all posts


Mahkamah Syariah asalnya tiada hukuman penjara – Munsyi Muslim

AMPANG: Mahkamah Syariah Tanah Melayu pada asalnya, tidak ada bidang kuasa untuk menghukum pesalah dengan hukuman penjara.

Peguam Rakyat yang juga bekas peguam Syarie pertama di Malaysia, Tan Sri Prof Dr (Munsyi) Muslim Yacob menegaskan, pengkhususan bidang kuasa mahkamah syariah sepatutnya merangkumi semua jenis undang-undang Islam mengikut Quran.

Beliau turut mengambil contoh pada zaman Nabi Muhammad SAW tidak wujud hukuman penjara, namun baginda mampu memberi keadilan sewajarnya.

“Mahkamah Syariah asalnya tak ada hukuman penjara, malah hingga hari ini tak ada hukuman penjara. Penjara Syariah juga tidak sepatutnya sama dengan penjara Sivil.

“Nabi tak kata, kena ada penjara pada pesalah itu ini, mana ada nabi buat penjara. Jangan ubah ayat Quran jangan mengadakan sesuatu yang tiada.

“Tapi kalau pesalah syariah dimasukkan dalam penjara, tak jadi syariah, ia sudah jadi macam penderaan… maknanya Syariah telah jadi mahkamah Sivil.

“Syariah ikut Quran ada prinsip demokratik, kemanusiaan, memberi tauladan, melindungi aib mereka yang melampaui batas agar balik semula kepada prinsip Islam.

“Syariah zaman Nabi menekankan aspek berbincang secara adil, orang ramai dibenarkan beri pandangan, tiada campur tangan kuasa dan politik, hakim lebih memilih memaafkan jika ada pengakuan salah bukannya menghantar pesalah itu ke penjara,” katanya pada temubual eksklusif kepada MEDIA VARIASI di pejabatnya, di sini.

Beliau yang juga Presiden Mahkamah Timbang Tara, berkata mahkamah Syariah juga sepatutnya menjadi platform untuk mendengar, membicarakan, dan memutuskan apa-apa perkara dibawa ke mahkamah, dalam keadaan adil dan mengikut ‘win-win situation’.

“Jadi seperti, mahkamah timbang tara, win-win situation, hukuman berjalan selaras. Memberi hukuman yang tidak memudaratkan, itu sepanjang yang saya tahulah,” katanya.

Beliau sendiri meluahkan rasa hairan dengan perjalanan kes ibu tunggal tiga anak, Emilia Hanafi di mahkamah syariah.

“Sebab pengalaman saya sebagai peguam Syarie, perkara begini (penjara) tak pernah dilakukan.

“Kalau syariah mencerminkan sesuatu bertentangan dengan hakiki, itu bukan konsep Syariah tapi sudah tersasar dari radar Islam.

“Penjarakan seseorang itu perlu ambil pertimbangan, dengan meneliti sejauh mana kemudaratan kepada diri dan keluarga. ibu terpisah daripada anak dan hilang pekerjaan kerana penahanan. Adakah ia wajar?,” katanya.

Justeru, katanya, ada keperluan untuk mengembalikan kegemilangan mahkamah syariah mengikut prinsip syariah dan syariat Islam seperti dahulu.

Berdasarkan rekod sejarah, mahkamah Syariah sudah wujud, sejak zaman sebelum kedatangan penjajah British ke Tanah Melayu yang dikenali sebagai Mahkamah Kadi.

Contoh hukuman alternatif adalah seperti membuat khidmat masyarakat, kaunseling atau menghadiri kelas tertentu untuk membentuk jiwa dan rasa insaf kepada si pesalah. Justeru, perlu ada peruntukan hukuman alternatif dimasukkan ke dalam pindaan Rang Undang-Undang (RUU) 355 bersama-sama dengan hukuman retributif.

Bagaimanapun, bidang kuasa mahkamah syariah mengalami evolusi selepas British menjajah Tanah Melayu, dengan cara halus membuang sedikit demi sedikit bidang kuasa mahkamah itu untuk menghukum pesalah jenayah syariah dengan memperkenalkan hukuman penjara dan denda.

Pada 1965, Akta Undang-Undang Mahkamah Untuk Orang Islam (Bidang Kuasa Jenayah) 1965 sudah diluluskan, yang mana hukuman maksimum yang boleh dilaksanakan adalah denda RM1,000, enam bulan penjara atau kedua-duanya. Pada masa ini peruntukan untuk hukuman sebat tidak ada.

Akta ini kemudian, dipinda pada 1984 dan juga diberi nama baharu, iaitu Akta Mahkamah Syariah (Bidang Kuasa Jenayah) 1965 Akta 355. Kuasa untuk menghukum pesalah jenayah syariah juga sudah dinaik taraf kepada denda RM5,000, hukuman penjara tidak melebihi tiga tahun dan juga sebatan yang tidak melebihi enam sebatan. Akta ini hanya mengandungi tiga seksyen iaitu tajuk dan pemakaian, bidang kuasa dan pengesahan.

Mungkin akta ini antara akta yang terpendek di Malaysia.

Author

Fhatihah Zakinan

View all posts

View all posts


Kepci Muzik Festival: Penganjur perlu peka, sensitif – Mohd. Na’im

PUTRAJAYA: Mana-mana penganjur yang mahu menganjurkan acara hiburan dinasihatkan untuk lebih peka dan sensitif dalam pelbagai aspek termasuk elemen agama bagi mengelakkan kewujudan isu-isu negatif.

Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar berkata, dalam konteks ini, penganjur perlu mematuhi garis panduan ditetapkan kerana kita mahu setiap sensitiviti masyarakat dapat dijaga.

“Saya mahu tekankan di sini, penganjuran festival itu (Kepci Muzik Festival) bukan dibuat oleh kerajaan, acara itu anjuran pihak swasta. Saya difahamkan, pelajar tahfiz itu dijemput oleh pihak ketiga.

“Jadi, Ketua Pengarah Jakim, Datuk Hakimah Mohd. Yussof akan cuba berbincang dan memberikan nasihat kepada penganjur,” katanya kepada pemberita pada sidang akhbar di sini tadi.

Sebelum ini, media melaporkan pengguna media sosial meluahkan rasa kesal apabila melihat rakaman video tular persembahan kumpulan wanita, COEX di hadapan pelajar tahfiz dalam sebuah konsert di Shah Alam, baru-baru ini.

Keadaan itu berikutan persembahan COEX disifatkan sebagai agak keterlaluan daripada segi tarian dan pakaian untuk dipertontonkan kepada pelajar-pelajar tersebut. – KOSMO

Authors

Media Variasi

View all posts

Diyana Rahip

View all posts

View all posts

View all posts


‘Dulu aniaya beku akaun UMNO, kini calon PN terima kifarah masalah dana’

JOHOR BAHRU: UMNO mendakwa masalah kekurangan dana yang dihadapi calon Perikatan Nasional (PN) pada Pilihan Raya Negeri (PRN) kali ini, adalah kifarah terhadap perbuatan menganiaya UMNO itu termasuk membekukan akaunnya sebelum ini.

Ahli Majlis Kerja Tertinggi (MKT) UMNO, Datuk Nur Jazlan Mohamed mendakwa masalah yang dihadapi PN pada PRN yang sedang berlangsung itu juga adalah dosa politik parti yang mahu menghancurkan UMNO.

Dakwanya, Presiden Bersatu, Tan Sri Muhyiddin Yassin dan bekas Pengerusi PN, Tun Mahathir Mohamad sebelum ini mahu menghancurkan UMNO, dengan pelbagai dakwaan dan siasatan terpilih yang akhirnya berbalik kepada mereka.

Beliau berkata, semua perbuatan Bersatu itu adalah satu kifarah atau hukum karma kepada Muhyiddin dan parti berkenaan yang sebelum ini menganiaya UMNO, lapor Berita Harian.

“Akaun UMNO juga pernah dibekukan sebab siasatan Suruhanjaya Pencegahan Rasuah Malaysia (SPRM) ke atas Presiden UMNO dalam kes 1Malaysia Development Berhad (1MDB), namun akhirnya memang tiada kaitan UMNO dalam kes berkenaan.

“UMNO terpaksa berjuang dan berdepan dengan beberapa Pilihan Raya Kecil (PRK) dengan kantung yang kosong. Namun pemimpin dan orang UMNO tak adalah nak mengeluh sakan. Kita semua harungi semua dugaan itu dengan tabah dan akhirnya dapat juga menang lima daripada lapan PRK yang diadakan sepanjang 2019 hingga 2020.

“Jadi sekarang ini biarlah Bersatu dan PAS rasakan pula macam mana pedih serta sakitnya bila kena batang tubuh sendiri. Biarlah Muhyiddin cari cara lain untuk perkudakan PAS sepanjang PRN ini.

“Bersatu pun bukannya ada jentera kempen, semuanya mereka harapkan jentera PAS untuk buat kerja kempen calon PN terutamanya calon Bersatu,” katanya dalam kenyataan hari ini.

Isnin lalu, PAS Selangor dilaporkan mengakui pembekuan akaun Bersatu menyumbang kekangan besar kewangan 56 PN yang bertanding di negeri itu pada PRN kali ini.

Setiausahanya, Roslan Shahir Mohd Shahir, dilaporkan berkata bagaimanapun ia tidak membantutkan semangat gabungan berkenaan walaupun calon menggunakan dana sendiri.

Pada 11 April lalu, SPRM dilaporkan memaklumkan bahawa dua akaun parti Bersatu yang sebelum ini dibekukan, disita suruhanjaya berkenaan.

Akaun parti itu disita selepas mengemukakan perintah mengikut Seksyen 50 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA 2001).

Dalam pada itu, Nur Jazlan yang juga Ketua UMNO Bahagian Pulai berkata, apabila ada pemimpin PN termasuk daripada PAS dilaporkan mengeluh berikutan ketiadaan dana akibat akaun Bersatu dibekukan, ia mengiakan selama ini PAS sememangnya mendapat peruntukan serta ditaja Bersatu.

“Jadi benarlah cerita-cerita sebelum ini yang dakwa Bersatu memang jadi ‘banker’ kepada PAS. Mungkin sebab itulah pemimpin PAS terutamanya Presidennya, Tan Sri Abdul Hadi Awang cukup sayangkan Bersatu hingga sanggup khianati UMNO dalam Muafakat Nasional (MN),” katanya.

Author

Media Variasi

View all posts

View all posts


‘Tengku Zafrul terlalu teruja laporan pelaburan RM500 bilion’ – Dr Mahathir

CYBERJAYA: Tun Dr Mahathir Mohamad menyifatkan kenyataan Tengku Datuk Seri Zafrul Tengku Abdul Aziz sebagai terlalu teruja dengan laporan tidak tepat, bahawa bekas Perdana Menteri itu akan melakukan pertemuan dengan individu yang ingin melabur sehingga RM500 bilion.

Terdahulu, sebuah media tempatan yang menyiarkan laporan itu meminda berita tersebut, selepas menyedari kesilapan berkenaan dan membetulkan angka kepada RM500 juta.

“Agaknya sebelum sempat akhbar itu melakukan pembetulan, Tengku Zafrul tanpa berlengah telah memuat naik video di media sosialnya dengan memberi perincian bahawa RM309 bilion ialah pelaburan tertinggi setahun yang pernah didapati oleh Malaysia, dan di zaman saya jadi Perdana Menteri pun tak pernah dapat pelaburan mencecah RM500 bilion.

“Jika sifat over-excited Tengku Zafrul terhadap laporan yang tidak tepat itu terdapat juga di dalam dirinya ketika mencari dan mendapatkan pelabur ke Malaysia, saya yakin keadaan ekonomi negara yang kelam dan muram ini dapat diatasi.

“Kalau setakat buat pengumuman ada pelbagai cadangan dan tandatangan puluhan MoU (memorandum persefahaman) berkait pelaburan tanpa keputusan yang muktamad tidak akan membangun ekonomi negara,” katanya menerusi satu kenyataan.

Tengku Zafrul yang mengulas laporan berita sebelum ini berkata, negara ini tidak pernah menerima pelaburan bernilai RM500 bilion.

Menteri Perdagangan Antarabangsa dan Industri (MITI) itu berkata, sekiranya ada yang sanggup melabur sehingga RM500 bilion di Langkawi, ia akan menjadi rekod baharu di Malaysia manakala kerajaan bersedia untuk mengalu-alukan pelabur berkenaan.

“Memang kita bentang karpet merah dari airport (lapangan terbang) sampai ke hotel,” sindirnya.

Mengulas lanjut, Dr Mahathir meminta Tengku Zafrul untuk memperincikan pelaburan yang telah masuk dan dimuktamadkan di negara ini sejak beliau mengambil alih kementerian sekarang.

Pada masa sama, pemimpin berusia 98 itu mengakui tidak begitu mengenali Tengku Zafrul secara peribadi.

Sebaliknya, bekas Ahli Parlimen Langkawi itu hanya mengetahui bahawa beliau pernah menyanyi dalam kumpulan kugiran sebelum Pilihan Raya Umum ke-14 (PRU14), bagi menyokong kerajaan kleptokrasi, yang merujuk kerajaan dipimpin Datuk Seri Najib Tun Razak.

“Selepas saya jadi Perdana Menteri, ada pegawai saya minta supaya jangan ambil tindakan terhadap Tengku Zafrul walaupun ada usaha untuk buang dari CIMB. Saya kata kerajaan pimpinan saya tidak akan aniaya sesiapa kecuali jika dapat bukti kesalahan,” jelasnya.

Tidak sekadar itu, Dr Mahathir berkata, Tengku Zafrul ketika dilantik sebagai Menteri Kewangan di bawah pentadbiran Tan Sri Muhyiddin Yassin dikecam Datuk Seri Anwar Ibrahim sebagai ‘menteri yang jaga bank dan bukan jaga rakyat’.

Pada PRU15 November lalu, Tengku Zafrul tewas ketika bertanding di kawasan Parlimen Kuala Selangor atas tiket UMNO.

Tengku Zafrul kemudian dilantik sebagai senator oleh Anwar yang juga Perdana Menteri ke-10, seterusnya membolehkan beliau menganggotai Kabinet.

“Tapi dia tetap jadi menteri. Mungkin ada something special (sesuatu istimewa) yang kita tak nampak lagi,” kata Dr Mahathir sinis.

Author

Fazleen Safina Abd Jamil

View all posts

View all posts


Tiga kritikal kereta rempuh gerai nasi lemak di Jitra

ALOR SETAR: Tiga kritikal manakala enam lagi cedera apabila sebuah kereta terbabas dan merempuh gerai nasi lemak di Jalan Hospital dekat Taman Suria Jitra, pagi tadi.

Ketua Polis Daerah Kubang Pasu, Supt Rodzi Abu Hassan berkata, dalam kejadian kira-kira 8.25 pagi itu turut melibatkan tiga buah kenderaan lain dan enam motosikal yang berada berhampiran gerai terbabit.

“Siasatan awal mendapati kereta jenis Proton Satria itu terbabas dan melanggar kereta lain diletakkan di tepi jalan sebelum merempuh orang ramai yang sedang beratur di hadapan gerai nasi lemak berkenaan.

“Sembilan individu cedera dengan tiga daripada mereka kritikal termasuk pasangan suami isteri yang menjual nasi lemak di gerai itu. Mereka yang cedera telah dihantar ke Hospital Sultanah Bahiyah (HSB), di sini untuk rawatan lanjut,” katanya dalam kenyataan hari ini.

Rodzi berkata pihaknya masih menjalankan siasatan berhubung kemalangan itu dan mengambil keterangan beberapa saksi yang berada di lokasi kejadian.

“Pemandu kereta berkenaan juga didapati tiada lesen memandu dan cukai jalan serta insurans kenderaan itu juga telah tamat tempoh,” katanya.

Sementara itu, Pegawai Perhubungan Awam Jabatan Bomba dan Penyelamat Kedah, Penguasa Bomba Abdul Rahim Che Omar dalam kenyataan berkata, pihaknya menerima panggilan kecemasan berhubung kejadian itu pada 8.56 pagi dan sebuah jentera serta van perkhidmatan penyelamat perubatan kecemasan (EMRS) dari Balai Bomba dan Penyelamat Jitra dikerah ke lokasi kejadian. – BERNAMA


Warga emas maut bergaduh kerana hutang RM250

KUALA LUMPUR: Seorang lelaki warga emas maut selepas terlibat dalam pergaduhan dengan rakan lamanya yang dipercayai enggan melangsaikan hutang sebanyak RM250 di depan sebuah kedai makan di Jalan Prima 2, Metro Prima Kepong di sini, pagi tadi.

Ketua Polis Daerah Sentul ACP, Beh Eng Lai berkata, dalam kejadian pada 6.45 pagi itu, mangsa yang berusia 76 tahun dipukul rakannya berumur 63 tahun menggunakan sebuah kerusi plastik.

Beliau berkata, mangsa pula membalas serangan itu dengan menggunakan sebatang rod kabel.

“Mangsa kemudiannya didapati beredar selepas dileraikan anggota RELA yang berada berdekatan, namun rebah di tepi jalan kira-kira 100 meter dari tempat kejadian, sebelum meninggal dunia,” katanya dalam kenyataan hari ini.

Beh berkata, suspek yang tidak mempunyai rekod jenayah ditahan di Balai Polis Kepong ketika hadir untuk membuat laporan polis berhubung pergaduhan tersebut pada 11 pagi tadi.

Kes disiasat mengikut Seksyen 302 Kanun Keseksaan kerana membunuh.

Katanya, suspek akan direman esok untuk membantu siasatan manakala mayat mangsa dibawa ke Hospital Kuala Lumpur untuk bedah siasat dan mengenal pasti punca kematian.-BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PN, Warisan belum letak calon di Parlimen Arau

KANGAR: Ketika parti-parti politik rancak mengumumkan calon Pilihan Raya Umum Ke-15 (PRU15) bagi negeri Perlis semalam, Perikatan Nasional (PN) dan Warisan menamakan calon masing-masing di semua kerusi Parlimen, kecuali Arau.

Pada majlis pengumuman bakal calon Barisan Nasional (BN), penyandang kerusi Parlimen itu Datuk Seri Dr Shahidan Kassim yang juga tokoh politik BN di Perlis bagaimanapun tidak tersenarai untuk mempertahankan kerusi berkenaan.

Sejurus itu, Shahidan dilaporkan mendakwa menerima ‘lamaran’ daripada PN dan Warisan untuk bertanding pada PRU15 serta menyatakan hasrat untuk terus bertanding di Arau.

Pengerusi PN Perlis, Mohd Shukri Ramli berkata, beliau telah memaklumkan kepada pucuk pimpinan PAS dan PN pusat mengenai hasrat Shahidan untuk bertanding di kerusi berkenaan.

Katanya yang juga Pesuruhjaya PAS Perlis, Shahidan adalah salah seorang daripada nama calon yang dicadangkan bagi kerusi itu selain beberapa nama lagi yang turut dikemukakan untuk pertimbangan.

“Kita di peringkat negeri hanya boleh mencadangkan nama calon bagi kerusi Parlimen Arau, namun keputusan hanya boleh dibuat pada peringkat tertinggi parti gabungan,” katanya kepada Bernama di sini hari ini.

Ketua Badan Pimpinan Bersatu Perlis, Abu Bakar Hamzah berkata, Bersatu dan PN di peringkat negeri tidak mempunyai halangan untuk menerima Shahidan jika pucuk pimpinan menerima tokoh politik itu bagi membantu PN menawan Perlis dan Putrajaya.

“Apa yang penting adalah kita (PN) ingin menang di Perlis dan pusat,” katanya.

Sementara itu, Pengerusi Warisan Perlis, Datuk Abdul A’zib Saad berkata, Warisan masih belum membuat sebarang keputusan berhubung calon kerusi Parlimen Arau dan mengambil keputusan untuk melihat perkembangan di negeri itu terlebih dahulu.

“Saya ada menghubungi Presiden Warisan, Datuk Seri Shafie Apdal, beliau maklumkan untuk tunggu dan tengok dahulu perkembangan ini macam mana, dan bagi presiden dia perlu membuat pertimbangan-pertimbangan tertentu di saat akhir,” katanya. – BERNAMA


U Mobile tolak beli kepentingan dalam DNB, tawarkan khidmat 5G sendiri

KUALA LUMPUR: Syarikat telekomunikasi U Mobile Sdn Bhd pada Khamis berkata, ia menolak cadangan kerajaan kepada semua syarikat telekomunikasi utama untuk membeli kepentingan dalam Digital Nasional Berhad (DNB) bagi pelancaran 5G, melalui perjanjian langganan sahamnya (SSA).

Dalam satu kenyataan semalam, U Mobile berkata ia akan bergerak secara solo dalam menawarkan perkhidmatan dan produk 5Gnya kepada pengguna.

“U Mobile telah mengadakan perbincangan dan pertimbangan yang meluas mengenai perkara itu dan selepas mengambil kira terma pelaburan seperti yang sedia ada pada masa ini, syarikat telekomunikasi itu memutuskan bahawa ia tidak akan meneruskan pilihan pelaburan dalam DNB.

“Telco percaya ia akan memberi perkhidmatan yang lebih baik kepada rakyat Malaysia dengan menumpukan pada kekuatannya dalam menyediakan sambungan dan perkhidmatan digital yang inovatif dan tiada tandingan, yang akan merealisasikan potensi penuh teknologi 5G. Keputusan syarikat telekomunikasi untuk tidak melabur dalam DNB tidak menjejaskan keupayaannya untuk menyediakan 5G perkhidmatan kepada pelanggan kerana akses kepada infrastruktur rangkaian 5G DNB dikawal oleh perjanjian akses berasingan, yang tidak dikaitkan dengan pelaburan ekuiti dalam DNB,” katanya.

DNB telah ditubuhkan pada awal Mac 2021 untuk mempercepatkan penggunaan infrastruktur dan rangkaian 5G di Malaysia. Ia akan menawarkan 5G sebagai perkhidmatan rangkaian borong kepada syarikat telekomunikasi lain.

Putrajaya sentiasa mengadakan rundingan dengan syarikat telekomunikasi di negara ini berhubung pelancaran 5G, dengan syarikat telekomunikasi sentiasa menolak syarat yang lebih baik — menyokong model rangkaian borong dua (DWN) dan bukannya rangkaian borong tunggal kerajaan (SWN) — yang mereka tuntutan akan memberikan ketersediaan dan harga 5G yang lebih mengoptimumkan.

U Mobile berkata bahawa syarikat dan syarikat telekomunikasi lain sedang dalam perbincangan untuk memuktamadkan perjanjian akses 5G dengan DNB.

“Apabila ia dimuktamadkan dan ditandatangani, akses 5G DNB apabila digabungkan dengan rangkaian 4G sedia ada U Mobile akan membolehkan pelanggan U Mobile menikmati pengalaman sambungan yang benar-benar lancar. U Mobile mempunyai kepercayaan penuh bahawa DNB akan mengikut jadual untuk penggunaan rangkaian 5G yang berkualiti. infrastruktur dan bahawa ia akan melaksanakan mandat kerajaan untuk menyediakan liputan dan kapasiti 5G secara borong secara saksama dan tidak diskriminasi melalui perjanjian akses 5G.

“U Mobile telah menguji perkhidmatan 5G dan menantikan pelanggan kami menikmati faedah penuh 5G dengan produk dan perkhidmatan sedia 5G kami tidak lama lagi,” tambahnya.

DNB semalam berkata bahawa SSA akan disemak untuk menampung hanya empat firma telekomunikasi utama yang tinggal, selepas ditolak oleh dua pengendali rangkaian mudah alih (MNO).

Agensi 5G kebangsaan berkata ia menganggap SSA telah dimuktamadkan dan bersedia untuk dilaksanakan dengan enam pembawa mudah alih semalam, tetapi dua akhirnya tidak diteruskan.

DNB berkata bahawa seorang pengendali memutuskan untuk tidak meneruskan manakala seorang lagi tidak memberi maklum balas walaupun telah mengesahkan untuk mengambil bahagian lebih awal.

Firma itu tidak menamakan syarikat penerbangan itu, walaupun sebelum ini dilaporkan bahawa Maxis Bhd dan U Mobile telah menolak untuk mengambil perjanjian pemegang saham selepas rundingan tidak memenuhi keperluan mereka.

Laporan Reuters yang memetik sumber berkata bahawa kedua-dua syarikat telekomunikasi itu menolak tawaran selepas kerajaan menolak cadangan empat syarikat telco — Maxis, U Mobile, bersama Celcom Axiata Bhd dan DiGi Telecommunications — mengambil gabungan pegangan majoriti dalam agensi itu.

Tetapi kerajaan sebaliknya meminta enam pengendali mudah alih di negara ini bersetuju untuk mengambil gabungan 70 peratus kepentingan dalam agensi itu, tetapi Maxis dan U Mobile dilaporkan menolak, kerana mereka tidak dapat melihat faedah menjadi pemegang saham minoriti.

Maxis dan U Mobile tidak dapat melihat faedah menjadi pemegang saham minoriti dalam DNB, menurut dua sumber, yang enggan dikenali kerana mereka tidak diberi kuasa untuk bercakap mengenai rundingan tertutup itu.

Di sebalik perkembangan itu, bagaimanapun, DNB berkata bahawa perbincangan mengenai perjanjian akses 5G sedang berjalan dengan kesemua enam syarikat telekomunikasi utama di negara ini dan pelan pelancaran itu berada di landasan yang betul.

Authors

Media Variasi

View all posts

Taufik Asmady Abdul Aziz

View all posts

View all posts

View all posts


Ops Khas Motosikal: Kadar pematuhan undang-undang jalan raya meningkat

MELAKA: Operasi Khas Motosikal 2023 digerakkan Jabatan Pengangkutan Jalan (JPJ) menunjukkan impak positif biarpun baru 13 hari dilaksanakan di seluruh negara apabila berjaya meningkatkan kadar pematuhan undang-undang jalan, antara satu hingga empat peratus.

Pengarah Kanan Penguat kuasa JPJ, Datuk Lokman Jamaan berkata, bermula 1 September lalu hingga semalam, pihaknya sudah memeriksa 140,544 motosikal menggunakan pendekatan berkonsepkan pengauditan pematuhan.

“Hasil daripada dua minggu pengauditan yang dilakukan, kadar pematuhan didapati meningkat satu hingga empat peratus.

“Ini menunjukkan satu perkembangan positif yang mana pengguna motosikal khususnya mula mengikuti peraturan jalan raya apabila kadar ketidakpatuhan direkodkan hasil pemeriksaan dijalankan adalah 46 peratus berbanding sebelum ini hampir 50 peratus,” katanya kepada pemberita selepas operasi berkenaan di Lebuh Alor Gajah-Melaka Tengah-Jasin (AMJ) dekat Malim, di sini, malam tadi.

Lokman berkata, bagi tempoh sama, pihaknya mengeluarkan 64,295 notis atas pelbagai kesalahan terhadap pengendali motosikal yang diperiksa.

“Daripada 64,295 notis, 24,459 membabitkan kes tiada perlindungan insurans, tiada atau tamat lesen memandu (19,928) manakala bakinya bagi pelbagai kesalahan termasuk tidak mematuhi lampu isyarat merah (4,061), ubah suai ekstrem (2,676) dan membonceng motosikal di bawah umur, dengan 259 kes.

“Selain itu, kita juga menyita 3,111 motosikal kerana diklasifikasikan tidak mematuhi piawaian keselamatan bagi kegunaan di atas jalan raya awam,” katanya.

Sementara itu, Lokman berkata, pihaknya bekerjasama dengan Kementerian Perdagangan Dalam Negeri dan Kos Sara Hidup (KPDN) serta pihak berkuasa tempatan (PBT) untuk menangani penjualan alat ganti kenderaan khususnya bagi tujuan modifikasi motosikal yang menyalahi undang-undang.

Katanya, setiap kenderaan motor wajib melalui prosedur oleh Jawatankuasa Kelulusan Jenis Kenderaan (VTA) sebelum layak dipasarkan dan didaftarkan bagi kegunaan di atas jalan raya di negara ini.

“Penjualan alat ganti yang tidak disahkan oleh JPJ sebagaimana diluluskan dalam VTA itu adalah di bawah tanggungjawab PBT yang mana lesen-lesen premis mereka mestilah mengikuti peraturan.

“JPJ hanya berkuasa menegakkan undang-undang di atas jalan raya, sebab itu untuk langkah ke hadapan kita cadangkan untuk adakan operasi pemeriksaan dokumen dan alat ganti bersama PBT dan KPDN,” katanya. – Berita Harian

Author

Media Variasi

View all posts

View all posts


Esok keputusan kes Syed Saddiq sama ada bebas atau bela diri

KUALA LUMPUR: Keputusan sama ada penyandang kerusi Parlimen Muar, Syed Saddiq Syed Abdul Rahman dipanggil untuk membela diri atau dibebaskan atas empat pertuduhan bersubahat pecah amanah, salah guna harta dan pengubahan wang haram akan diketahui esok di Mahkamah Tinggi di sini.

Pesuruhjaya Kehakiman, Datuk Azhar Abdul Hamid dijadualkan membacakan keputusan di akhir kes pendakwaan pada 9.30 pagi.

Sekiranya keputusan mahkamah memihak kepada pihak pendakwaan yang berpendapat wujud kes prima facie terhadap Syed Saddiq, 29, maka beliau akan dipanggil membela diri, manakala jika sebaliknya presiden MUDA itu akan dilepas dan dibebaskan.

Pada 27 September lepas, pihak pendakwaan menutup kesnya selepas memanggil 30 saksi untuk memberi keterangan pada perbicaraan kes itu yang bermula 21 Jun manakala pihak pendakwaan serta pembelaan selesai berhujah pada 6 Oktober.

Antara saksi-saksi pendakwaan yang dipanggil memberi keterangan ialah ibu dan bapa Syed Saddiq, Shariffah Mahani Syed Abdul Aziz dan Syed Abdul Rahman Abdullah Asagoff serta Rafiq Hakim Razali iaitu bekas Penolong Bendahari Angkatan Bersatu Anak Muda (Armada) serta Pegawai Penyiasat Suruhanjaya Pencegahan Rasuah Malaysia (SPRM) Nurul Hidayah Kamarudin, Syahmeizy Sulong dan Asbi Munip.

Kes itu dikendalikan Timbalan Pendakwa Raya Datuk Wan Shaharuddin Wan Ladin dan Mohd ‘Afif Ali manakala peguam Gobind Singh Deo dan Haijan Omar mewakili Syed Saddiq.

Bekas Menteri Belia dan Sukan itu didakwa bersubahat dengan Rafiq Hakim yang diamanahkan dengan dana Armada berjumlah RM1 juta, telah melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Pertuduhan dikemukakan mengikut Seksyen 406 Kanun Keseksaan yang membawa hukuman maksimum penjara 10 tahun dengan sebatan serta boleh dikenakan denda, jika sabit kesalahan.

Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang tersebut.

Syed Saddiq didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018 mengikut Seksyen 403 Kanun Keseksaan yang membawa hukuman penjara minimum enam bulan dan maksimum lima tahun dengan sebatan dan boleh dikenakan denda, jika sabit kesalahan.

Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram.

Syed Saddiq dituduh melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018, mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 dan boleh dihukum di bawah Seksyen 4(1) akta sama, yang berdepan hukuman maksimum penjara 15 tahun dan denda lima kali ganda jumlah atau hasil aktiviti haram, jika sabit kesalahan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Pemuda UMNO bahagian perlu ada AJK bawah 25 tahun

KUALA LUMPUR: Pemuda UMNO menetapkan bahawa semua sayap Pemuda bahagian perlu membuat lantikan ahli jawatan kuasa melibatkan sekurang-kurangnya seorang individu berumur bawah 25 tahun.

Ketua Pemuda UMNO, Dr Muhamad Akmal Saleh berkata, pihaknya menerusi langkah ini akan cuba untuk mengembalikan semula kepercayaan orang muda terutama pengundi Melayu terhadap  UMNO dan Barisan Nasional.

“Dahulu nak masuk UMNO ini susah, tapi kali ini kita nak membuka ruang seluas-luasnya kepada semua anak muda luar sana. Kita hendak bawa anak muda ini untuk masuk UMNO dengan jalan yang mudah.

Sekarang ini, kita tak boleh nak buat ikut cara lama seperti kena hantar borang dan cap. Dengan ada teknologi yang baharu kita akan mencari solusi dan langkah penyelesaian untuk memudahkan cara untuk menjadi ahli pemuda UMNO,” katanya dalam sidang media selepas Mesyuarat Exco Pemuda UMNO yang pertama  di Menara Dato’ Onn di sini hari ini.

“Tumpuan kali ini adalah untuk  memperkukuhkan sokongan akar umbi UMNO. Kita akan menghadapi PRU16 (Pilihan Raya Umum ke-16) dan Pilihan Raya Negeri (PRN).

Jika kita lihat 51 peratus merupakan pengundi  bawah 40 tahun dan kebanyakan mereka ini ada juga umur bawah 25 tahun juga. Oleh itu, kita akan memastikan pemuda (UMNO) mesti menjuarai suara rakyat,” katanya.

Sementara itu, Muhamad Akmal berkata Pemuda UMNO tidak membantah pelaksanaan cagaran wang Kumpulan Wang Simpanan Pekerja (KWSP) kepada pinjaman bank yang akan dibuat oleh pencarum KWSP dan akan menyediakan cadangan penambahbaikan.

“Pemuda tidak pernah lari daripada perjuangan. Kita akan membawa isu rakyat, malah isu KWSP perlu diperjuangkan.

Kita tidak bantah tetapi kita ada cadangan penambahbaikan yang kita akan umumkan tidak lama lagi,” katanya.

Semalam, KWSP  telah memperincikan mekanisme serta terma dan syarat bagi Fasiliti Sokongan Akaun Dua (FSA2) yang akan dilaksanakan dalam dua fasa, bermula 7 April bagi Fasa Satu.

Pencarum KWSP berusia 40 tahun dan ke atas yang mempunyai baki minimum RM3,000 dalam Akaun 2 masing-masing layak membuat pinjaman bank menerusi FSA2 bermula 7 April inI di mana ahli yang memenuhi kriteria kelayakan boleh memohon melalui bank yang mengambil bahagian iaitu MBSB Bank dan Bank Simpanan Nasional (BSN). – BERNAMA


Satu maut, dua cedera ringan dipanah petir ketika memikat burung

KUALA TERENGGANU: Seorang lelaki maut manakala dua lagi cedera ringan selepas dipanah petir ketika sedang memikat burung di kawasan tanah lapang di Kampung Padang Tanjung, Marang, dekat sini, pada Khamis.

Mangsa, Mohd Hassan Mohd Rani, 38, disahkan maut di tempat kejadian manakala dua lagi rakannya Mohamad Fadilah Jusoh, 37, dan Abdul Hisyam Muhamad dilaporkan cedera ringan.

Ketua Polis Daerah Marang, DSP Mohd Zain Mat Dris berkata, pihaknya menerima panggilan berhubung kejadian itu daripada MERS999 pada jam 7 malam Khamis.

“Kejadian dilaporkan berlaku di kawasan tanah lapang di kampung berkenaan pada jam 6 petang tadi (Khamis). Sewaktu kejadian ketiga-tiga mangsa dikatakan sedang memikat burung.

“Setelah itu, hujan lebat bersama ribut petir telah berlaku di lokasi. Mereka kemudian pergi berlindung di bawah sebatang pokok di kawasan berhampiran sebelum tiba-tiba Mohd Hassan dipanah petir,” katanya dalam kenyataan malam tadi.

Menurutnya, Mohamad Fadilah dan Abdul Hisyam yang berada berdekatan dengan Mohd Hassan turut terkena tempias panahan petir tersebut.

“Mayat mangsa dibawa ke Hospital Sultanah Nur Zahirah, Kuala Terengganu untuk bedah siasat manakala dua rakannya mendapat rawatan di hospital sama. Kes diklasifikasikan sebagai mati mengejut,” katanya. – BERNAMA


Undang-undang kunci tayar tak sah – Mahkamah Rayuan

KUALA LUMPUR: Jika tayar kereta anda tiba-tiba dikunci oleh mana-mana pihak atau syarikat, ketahuilah Mahkamah Rayuan Putrajaya kini memutuskan bahawa undang-undang kunci tayar kenderaan adalah tidak sah.

Dengan keputusan ini, maka tiada pihak boleh mengunci tayar kereta yang diletakkan di dalam petak letak kereta.

Perkara ini tercetus selepas wujudnya gesaan orang ramai agar Majlis Perbandaran Kota Bharu – Bandar Raya Islam (MPKB-BRI) memberi kelonggaran terhadap peraturan meletak kenderaan di bandar itu, selain mengkaji semula kadar kompaun dan denda kunci tayar dikenakan terhadap pemilik.

Orang ramai mendakwa, sebuah syarikat swasta yang mengendalikan tempat letak kenderaan seolah-olah rancak membuat ‘bisnes’ kunci tayar apabila sengaja mencari pesalah di bahu jalan khususnya di laluan masuk hospital dan lokasi tumpuan awam.

Mereka berpendapat bahawa peraturan ‘wajib bayar’ RM110 sebelum kunci tersebut dibuka perlu diberi kelonggaran atau sekurang-kurangnya diskaun, dengan mengambil kira kebajikan rakyat yang kini berdepan musim pandemik berpanjangan.

Permasalahan itu akhirnya sampai ke peringkat Mahkamah Rayuan Malaysia di Putrajaya dan pada 8 Disember 2022, pihak mahkamah sebulat suara memutuskan bahawa undang-undang kunci tayar MPKB adalah tidak sah kerana bertentangan (ultra-vires) dengan Akta Pengangkutan Jalan 1987 (Akta 333).

Dalam penghakiman yang dibacakan oleh Hakim Datuk Hashim Hamzah, Mahkamah Rayuan mendapati bahawa Perintah 17, Perintah Pengangkutan Jalan (LKB) (MPKB) 2000 adalah ultra-vires dengan seksyen 72(7) Akta Pengangkutan Jalan 1987.

Mahkamah bagaimanapun memutuskan bahawa Perintah 8 di bawah perintah sama masih sah dan MPKB masih boleh mengenakan kompaun bagi kesalahan berkaitan letak kereta.

Persidangan penghakiman turut dianggotai Hakim Datuk Abdul Karim Jalil dan Hakim Datuk Supang Lian.

Perayu di dalam kes ini, Nursyafawati Kasim diwakili peguam, Hisham Fauzi Ang Khai Wei, Majdah Muhammad dan Haziratul Aqilah Huzailing.

MPKB pula diwakili peguam, Marwalis Adam dan Shaharuddin Mohamed.

Author

Tun Puteh Wanti

View all posts

View all posts


PN mahu bincang terma perjanjian PM esok

KUALA LUMPUR: Perikatan Nasional (PN) dijangka bertemu Perdana Menteri, Datuk Seri Ismail Sabri esok bagi membincangkan terma perjanjian kerajaan dengan gabungan itu.

Setiausaha Agung Perikatan Nasional (PN), Datuk Seri Hamzah Zainudin memberitahu, beliau akan bertemu Ismail Sabri mengenai perkara itu.

“Insya-Allah, saya akan bertemu Yang Amat Berhormat Perdana Menteri, esok hari,” jawabnya ketika ditanya pada sidang media selepas merasmikan Persidangan Menentang Pemerdagangan Orang 2022, di sini, hari ini.

Untuk rekod, Hamzah dalam satu kenyataan berkata PN kecewa dengan Perdana Menteri dan akan menghantar delegasi menemui Perdana Menteri bagi membincangkan pelaksanaan terma perjanjian terbabit dalam masa yang terdekat.

Beliau bagaimanapun tidak memperincikan terma penting yang dimaksudkan.

Dipercayai, antara terma perjanjian itu adalah isu pelantikannya sebagai Timbalan Perdana Menteri (TPM).

PN pada mesyuarat Majlis Tertinggi (MT), 27 Julai lalu, melahirkan rasa kecewa terhadap tindakan Perdana Menteri yang dilihat tidak memenuhi terma perjanjian kerajaan campuran itu.

Mesyuarat Majlis Tertinggi (MT) PN itu dipengerusikan Tan Sri Muhyiddin Yassin, selaku Pengerusi PN merangkap Presiden BERSATU dan dihadiri presiden semua parti komponen PN, iaitu Presiden PAS, Tan Sri Abdul Hadi Awang dan Presiden Parti Solidariti Tanah Airku (STAR), Datuk Seri Dr Jeffrey Kitingan.

Selain itu, Presiden Parti Maju Sabah (SAPP), Datuk Seri Yong Teck Lee; Presiden GERAKAN, Datuk Dr Dominic Lau dan ahli-ahli MT gabungan berkenaan.

Pada 2 Julai lalu, Muhyiddin mengesahkan bertemu Ismail Sabri bagi membincangkan lantikan jawatan baharu, termasuk jawatan TPM, selain beberapa perkara penting berlandaskan kandungan perjanjian antara PN dan Perdana Menteri.

Sementara itu ditanya mengenai desas-desus Pilihan Raya Umum Ke-15 (PRU15) semakin hampir, Hamzah berkata, bagi beliau sebagai ahli politik, tempoh setahun itu adalah dekat.

“Satu penggal lima tahun dan tinggal setahun lagi, jadi tempoh itu sangat dekat untuk PRU15,” katanya.

Author

Tun Puteh Wanti

View all posts

View all posts


Rampasan RM38 juta, emas 200kg: Ahli politik, perniagaan dalam radar SPRM

SHAH ALAM: Terdapat beberapa individu berprofil tinggi dalam radar Suruhanjaya Pencegahan Rasuah Malaysia (SPRM) untuk siasatan babit sindiket rasuah, pecah amanah, penyeludupan barang haram serta pengurangan cukai tidak sah.
Ketua Pesuruhjaya SPRM, Tan Sri Azam Baki berkata, pihaknya tidak menolak kemungkinan perkara ini.

“Memang ada beberapa individu berprofil tinggi membabitkan ahli politik serta ahli perniagaan akan disiasat dan dipanggil untuk dirakam keterangan.

“Mereka akan dipanggil bagi membantu siasatan berhubung harta-harta dan perbelanjaan mencurigakan yang dikesan baru-baru ini,” katanya pada Ahad.

Beliau berkata, mengenai rampasan pelbagai barangan tempoh hari, SPRM masih menganalisa hasil sitaan emas, wang tunai, wang dalam bank untuk mengetahui bagaimana ia diperolehi.

Tambahnya, setakat ini seramai 25 saksi telah dipanggil untuk membantu siasatan.
Katanya, siasatan turut dijalankan mengikut Akta Percukaian 1967 dan Akta Kastam 1967 yang disiasat oleh Lembaga Hasil Dalam Negeri (LHDN) serta Jabatan Kastam Diraja Malaysia (JKDM).

24 Julai lalu, Pasukan Petugas Agensi-Agensi Penguatkuasa Malaysia (MATF) yang diketuai Suruhanjaya Pencegahan Rasuah Malaysia (SPRM) menahan seorang ahli perniagaan bergelar Datuk dan sekutunya dalam satu operasi besar-besaran di 34 lokasi sekitar Selangor dan Kuala Lumpur.

Dalam serbuan itu, MATF turut menyita wang tunai kira-kira RM38 juta, emas dianggarkan 200 kilogram bernilai kira-kira RM60 juta selain 17 kereta mewah antaranya berjenama Maserati, Ferrari dan Mercedes Benz.

Kes disiasat di bawah Akta SPRM 2009 serta Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.

Op 82S itu dijalankan dengan kerjasama enam agensi penguatkuasaan lain iaitu Polis Diraja Malaysia (PDRM), Jabatan Imigresen Malaysia (JIM), Jabatan Kastam Diraja Malaysia (JKDM), Bank Negara Malaysia (BNM), Lembaga Hasil Dalam Negeri (LHDN) dan Cyber Security Malaysia (CSM). – Sinar Harian

Authors

Media Variasi

View all posts

Diyana Rahip

View all posts

View all posts

View all posts


UM kekal mendahului senarai universiti Malaysia dalam kedudukan dunia

CYBERJAYA: Universiti Malaya (UM) masih kekal mendahului 22 institusi pengajian tinggi (IPT) Malaysia dalam senarai Kedudukan Universiti Dunia tahun ini yang dikeluarkan Times Higher Education (THE) pada Rabu.

UM kekal pada kedudukan teratas dalam kalangan universiti Malaysia, dengan kedudukan 351-400 dalam senarai membabitkan 1,799 universiti dari 104 negara itu.

Kedudukan itu, bagaimanapun menyaksikan kedudukan UM jatuh sedikit berbanding tahun lalu, yang ketika itu berada pada kedudukan 301-350.

Ketua Pegawai Pengetahuan THE, Phil Baty berkata, agak membimbangkan apabila negara ASEAN lain ketinggalan dalam persaingan global, walaupun Singapura disifatkan semakin berkembang cemerlang dalam pendidikan tinggi.

“Walaupun Vietnam mengekalkan kedudukan universiti terkemukanya, UM sebagai universiti utama Malaysia telah terkeluar daripada 350 teratas dunia, Universiti Filipina telah terkeluar daripada senarai 800 teratas dunia, dan Universiti Indonesia telah terkeluar daripada 1,000 teratas dunia.

“Beberapa universiti terkemuka Thailand juga telah tergelincir,” kata Baty dalam kenyataan akhbar.

Baty berharap kerjasama dan integrasi yang lebih erat dalam pendidikan tinggi dan penyelidikan di seluruh ASEAN dan pengaruh status peneraju dunia Singapura sebagai hab global untuk kecemerlangan penyelidikan akan membawa kepada kebangkitan universiti di rantau ini.

Untuk rekod, Singapura mempunyai dua universiti dalam senarai kedudukan itu, kedua-duanya disenaraikan dalam 50 teratas dunia iaitu Universiti Nasional Singapura di tempat ke-19 dan Universiti Teknologi Nanyang di tempat ke-36.

China pula mempunyai 95 universiti dalam senarai; Indonesia dan Thailand masing-masing mempunyai 18, diikuti enam dari Vietnam dan empat dari Filipina.

Jumlah universiti Malaysia yang tersenarai dalam kedudukan itu pula menunjukkan peningkatan tahun ini berbanding hanya 18 universiti awam dan swasta berada dalam kedudukan berkenaan tahun lalu.

Empat penambahan baharu dalam kedudukan itu ialah Universiti Sunway (801-1000), Universiti Malaysia Pahang (801-1000), Universiti Malaysia Kelantan (1201-1500) dan Universiti Malaysia Sabah (1501+).

Author

Faridah Amiratul

View all posts

View all posts


Anwar terima kunjungan Ustaz Abdul Somad

PUTRAJAYA: Perdana Menteri, Datuk Seri Anwar Ibrahim menerima kunjungan pendakwah terkenal dari Indonesia, Ustaz Abdul Somad Batubara di pejabat beliau di bangunan Perdana Putra, di sini, hari ini.

Menerusi perkongsian di akaun Twitternya, Anwar berkata, antara perkara dibincangkan dalam pertemuan bersama pendakwah asal Sumatera Utara itu yang dalam rangka siri ceramah di Malaysia minggu ini ialah dinamik dakwah dan isu-isu agama yang merentas sempadan alam Melayu.

“Saya hargai usaha dakwah Ustaz Abdul Somad yang aktif khususnya di alam Melayu. Sesungguhnya para dai dan ulama di alam Melayu ini saling mendukung dan melengkapi pemerintahan umara sejak sekian lama.

“Peranan ulama Melayu seperti Syeikh Daud al-Fatani, Syed Abdul Samad al-Falimbani, Raja Ali Haji dan Buya Hamka punyai hikmah, kedalaman ilmu dan berani dalam melaksanakan dakwah telah menyumbang kepada perjuangan melawan penjajah serta benteng kepada akidah umat di rantau ini,” katanya.

Anwar berkata, beliau dan Ustaz Abdul Somad juga bersependapat bahawa pentingnya dakwah yang berlandaskan kesederhanaan dan hikmah dalam menyampaikan mesej Islam dengan lebih bijaksana.

Author

Taufik Asmady Abdul Aziz

View all posts

View all posts


Wanita disyaki dirogol ditemukan trauma di tepi jalan

IPOH: Polis menahan seorang lelaki selepas disyaki merogol seorang wanita yang ditemukan dalam keadaan trauma dan cedera di sekitar Jalan Kamaruddin Isa, Fair Park dekat sini semalam.

Ketua Polis Daerah Ipoh, ACP Yahaya Hassan berkata, mangsa berusia 38 tahun itu ditemukan orang awam yang kemudian membuat laporan polis.

“Sepasukan polis dari Balai Polis Sungai Senam bergegas ke tempat kejadian untuk memberi bantuan kepada mangsa.

“Hasil siasatan awal, mangsa seorang wanita warga tempatan telah dirogol di rumahnya oleh seorang lelaki suspek warga tempatan yang tidak dikenali, mangsa berjaya melarikan diri dari tempat kejadian setelah dirogol dan mengalami kecederaan di bahagian kaki akibat terjatuh dari tempat tinggi,” katanya dalam kenyataan di sini.

Yahaya berkata, polis memberkas lelaki tempatan berumur 43 tahun itu di rumah mangsa dan merampas beberapa senjata seperti gunting, pisau dan kuku kambing.

Hasil semakan polis, beliau berkata, suspek memiliki beberapa rekod jenayah narkotik lampau dan ujian saringan air kencing juga didapati positif dadah jenis methamphetamine.

“Kes disiasat di bawah Seksyen 376 Kanun Keseksaan kerana merogol dan pihak polis mendapat perintah tahanan reman terhadap suspek selama tujuh hari bermula 9 hingga 25 April untuk siasatan lanjut,” katanya. – BERNAMA


Piala FA: 100 bas bawa 4,000 penyokong JDT berlepas ke Bukit Jalil

JOHOR BAHRU: Kira-kira 100 bas yang dianggarkan membawa 4,000 penyokong pasukan Johor Darul Ta’zim (JDT) dari seluruh daerah berlepas ke Stadium Nasional Bukit Jalil, Kuala Lumpur pagi ini untuk menyaksikan perlawanan akhir Piala FA.

Timbalan Presiden Kelab Penyokong Bola Sepak JDT Mohd Fadzli Sapie berkata para penyokong tidak sabar untuk menyaksikan pertembungan skuad Harimau Selatan menentang Terengganu FC (TFC) malam ini.

Beliau berkata kelab itu menyediakan 12 bas bagi membawa penyokong dari Stadium Tan Sri Dato’ Haji Hassan Yunos di Larkin, di sini yang berlepas pada 8 pagi tadi.

“Di Stadium Larkin (Stadium Tan Sri Dato’ Haji Hassan Yunos) sahaja kita menyediakan 12 bas dengan 455 penyokong… di Stadium Sultan Ibrahim (Iskandar Puteri) pun ada juga bagi membawa penyokong Boys Of Straits.

“Begitu juga penyokong di Muar, Segamat dan Tangkak… saya anggarkan lebih kurang 100 bas dari Johor ke Stadium Nasional Bukit Jalil pagi ini,” katanya kepada Bernama di pekarangan Stadium Tan Sri Dato’ Haji Hassan Yunos hari ini.

Mohd Fadzli berkata aspek keselamatan sentiasa menjadi keutamaan dan pihaknya telah bermesyuarat dengan pihak Liga Bolasepak Malaysia (MFL) bagi memastikan langkah keselamatan penyokong.

“Semua penyokong telah diberikan taklimat selepas kita dapat prosedur operasi standard (SOP) daripada MFL.

“Kita mahu elak provokasi dan perkara yang menimbulkan kemarahan, malah SOP untuk masuk stadium pun kita tekankan. Bagi saya penyokong JDT sangat berdisiplin tentang SOP dan keselamatan,” katanya.

Sementara itu, rata-rata penyokong tegar JDT yakin trofi Piala FA akan menjadi milik pasukan itu.

Mohamad Amirul Akmal Shahrudin, 29, berkata skuad Harimau Selatan di bawah kendalian Hector Bidoglio mampu membenam Skuad Penyu sekurang-kurangnya 3-0.

“Kita mengharapkan kemenangan JDT malam ini, sebenarnya berapa banyak gol tidak menjadi perkara utama kerana jaringan yang berjaya dimasukkan ke gawang lawan itu lebih penting,” katanya.

Nur Ain Halim, 39, yang membawa dua anaknya bagi menyaksikan perlawanan itu berkata biar apa pun keputusan pada malam ini, penyokong JDT tetap teguh bersama pasukan dan akan terus memberikan sokongan moral.

“Saya dan anak-anak memang peminat tegar bola sepak dan sanggup ke stadium untuk tengok perlawanan. Kita memang mengharapkan kemenangan kepada JDT,” katanya. – BERNAMA


Threads: Twitter mengancam untuk saman Meta

PADA hari Meta melancarkan Threads, sekutu Instagram berasaskan teks, firma undang-undang Lembah Silikon yang mewakili Elon Musk menghantar surat perintah henti kepada mereka, menuduh aplikasi itu sebagai “penyelewengan sistematik, sengaja dan menyalahi undang-undang” terhadap harta intelektual, rahsia perdagangan dan data Twitter.

Surat daripada peguam Quinn Emanuel Alex Spiro, bertarikh 5 Julai dan diterbitkan pada Khamis oleh portal berita Semafor, ditujukan kepada Zuckerberg dan ketua pegawai undang-undang Meta, Jennifer Newstead.

Spiro mendakwa bahawa Meta telah mengupah “berpuluh-puluh bekas pekerja Twitter” sepanjang tahun lalu, dengan akses kepada rahsia perdagangan syarikat “dan maklumat sulit lain,” yang mereka gunakan untuk membangunkan Threads sebagai aplikasi “copycat”.

“Twitter berhasrat untuk menguatkuasakan hak harta inteleknya dengan ketat, dan menuntut Meta mengambil langkah segera untuk berhenti menggunakan sebarang rahsia perdagangan Twitter atau maklumat sulit lain,” tulis Spiro.

Musk sendiri mengulas laporan berita mengenai surat itu dengan ciapan, “Persaingan itu baik, menipu tidak (baik).”

Jurucakap Meta Andy Stone menolak tuduhan Twitter. “Tiada sesiapa dalam pasukan kejuruteraan Threads adalah bekas pekerja Twitter – itu bukan satu perkara,” katanya kepada Semafor.

Zuckerberg melancarkan aplikasi serupa Twitter pada hari Rabu, menawarkan pengguna keupayaan untuk mengalihkan seluruh rangkaian mereka daripada Instagram, satu lagi platform milik Meta. Lebih 30 juta pengguna telah mendaftar setakat ini, katanya pada Khamis. Pelancaran aplikasi di Kesatuan Eropah (EU) telah ditangguhkan kerana kebimbangan privasi.

Pada penghujung Jun, Musk mengenakan had pada berapa banyak data yang boleh dibaca di Twitter, mengatakan langkah sementara itu direka untuk memerangi “pengikisan data dan manipulasi sistem.” Dia juga mematikan keupayaan membaca Twitter tanpa akaun.

Pengawal selia persekutuan sebelum ini telah meneliti Meta untuk tabiatnya membeli saingan atau mencipta produk peniru untuk menghalang mereka daripada hilang perniagaan.

Syarikat itu, yang bermula sebagai Facebook, membeli Instagram pada 2012 dan WhatsApp pada 2014. Sejak itu, ia telah melancarkan Instagram Stories untuk bersaing dengan Snapchat, dan Facebook Reels sebagai saingan kepada TikTok.

Author

Taufik Asmady Abdul Aziz

View all posts

View all posts


Kampung Timah berubah jadi kampung sampah

BUKIT BERUNTUNG: Pembuangan sampah secara haram, pembakaran terbuka dan pencemaran sungai dikesan berlaku di Kampung Timah di sini.

Ia menimbulkan kebimbangan penduduk yang berdepan dengan kesan pencemaran hampir setiap hari sejak lebih dua tahun lalu.

Masalahnya bukan penduduk kampung yang membuang dan membakar sampah tersebut, tetapi orang luar yang sengaja menjadikan kawasan itu sebagai tempat pembuangan sampah.

Mangsanya adalah penduduk kampung dan kesan pembakaran terbuka menyebabkan pencemaran udara, malah pembuangan sampah di tebing Sungai Selangor juga mengakibatkan pencemaran sungai.

Penduduk, Lai Foo Loong, 47, berkata, aduan sudah dibuat kepada pihak berkuasa namun tiada tindakan penyelesaian diambil.

“Kami juga sudah panggil bomba padam api tapi masih lagi terbakar dan asapnya berkepul-kepul ke udara.

“Penduduk kampung tak tahan bila hari-hari begini. Paling kami risau anak-anak kecil sebab asap ni bukan dari pembakaran sampah biasa tapi bahan kimia,” katanya ketika membawa pihak media meninjau kawasan tersebut.

Menurut Lai, beberapa lori sampah dilihat masuk ke kawasan kampung mereka yang dipercayai membawa sampah sebelum dibuang di kawasan tersebut.

Menurutnya, sampah-sampah biasanya dibuang di tepi-tepi jalan, di kawasan tanah pertanian berpalang, berdekatan tasik dan lebih teruk ada yang dibuang di tebing sungai.

Jelasnya, kebanyakan sampah yang dibuang di kawasan itu daripada sisa binaan, guni berisi serbuk kimia, sisa makanan, makanan kucing dalam tin, tempurung kelapa, kotak gabus, ranting pokok dan sampah industri.

“Sudahlah sampah dibuang begitu saja tanpa rasa bersalah, dibakar pula secara terbuka.

“Kami sudah tidak tahan dan terpaksa cuba padam sendiri tapi guni yang berisi serbuk bahan kimia memang sukar dipadam dan terus keluarkan asap serta bau yang busuk,” ujarnya.

Tambah Lai, dia terpaksa memadam sendiri api berkenaan dengan mengepam air dari tangki yang ditadah sendiri dan dibawa menggunakan kereta pacuan empat roda ke kawasan terbabit.

Ujarnya, walaupun cara itu tidak berkesan sekurang-kurangnya dapat mengurangkan kesan kebakaran dan tidak merebak ke kawasan lain.

Seorang lagi penduduk, K Gobalakrishnan, 52, menggesa pihak berkuasa agar mengambil tindakan tegas terhadap pemandu-pemandu lori sampah serta pemiliknya dan menghalang mereka daripada memasuki kawasan kampung mereka.

Menurutnya, masalah itu bukan baru berlaku dan keadaan bertambah buruk kerana dibiarkan tanpa tindakan daripada pihak berkuasa.

“Di sini ada lebih kurang 60 keluarga dan ramai anak-anak kecil, bahaya jika terus dibiarkan begini.

“Minta pihak berkuasa halang lori-lori ini masuk kampung kami, larang mereka buang sampah di sini dan ambil tindakan tegas jika mereka berdegil,” katanya.

Sementara itu, tinjauan di lokasi kejadian mendapati terdapat tiga lokasi berlainan yang dijadikan tempat pembungan sampah dan jarak antara ketiga-tiga kawasan itu antara 100 hingga 300 meter.

Menurut penduduk, sebelum ini sampah dibuang sangat hampir dengan kediaman penduduk dan teguran dibuat menyebabkan mereka beralih ke kawasan pertanian terbiar yang dipercayai berstatus milikan sementara.

Walaupun menyedari hanya itu akses yang ada untuk memasuki kawasan pertanian tersebut, namun kebanyakan penduduk tidak dapat menghalang lori-lori yang masuk kerana bimbang keselamatan mereka.

Author

Tun Puteh Wanti

View all posts

View all posts


Ruang udara Langkawi ditutup bermula esok, pengoperasian dron dilarang

PUTRAJAYA: Ruang udara Langkawi ditutup bermula esok sehingga 27 Mei ini seperti yang dinyatakan dalam Aeronautical Information Publication (AIP) Supplement sempena Pameran Antarabangsa Maritim dan Aeroangkasa Langkawi (LIMA ‘23), kata Ketua Pegawai Eksekutif Pihak Berkuasa Penerbangan Awam Malaysia (CAAM) Norazman Mahmud.

Beliau berkata, turut dilarang dalam tempoh berkenaan adalah pengoperasian dron bagi mengelakkan sebarang kejadian tidak diingini, terutamanya membabitkan aspek keselamatan dan sekuriti orang ramai serta pesawat yang sedang beroperasi di ruang udara Langkawi.

“Penggunaan dron tanpa kelulusan dikhuatiri akan mengganggu latihan dan pertunjukan udara sepanjang penganjuran LIMA ’23,” katanya dalam kenyataan hari ini.

Sebarang aktiviti penerbangan termasuk pengendalian aktiviti dron yang boleh mengundang bahaya kepada orang awam atau harta benda adalah tertakluk di bawah Seksyen 4 Akta Penerbangan Awam 1969 [Akta 3], Peraturan 98 dan Peraturan 140-144 Peraturan-Peraturan Penerbangan Awam 2016 dan Civil Aviation Directives (CADs), katanya.

Pameran LIMA ’23 akan berlangsung selama lima hari bermula 23 Mei ini, dengan lebih 600 syarikat dari 60 negara dijangka mengambil bahagian.

Kali terakhir LIMA diadakan adalah pada 2019, dan ia tidak diadakan pada 2021 susulan pandemik COVID-19 yang melanda dunia ketika itu. – BERNAMA


Lelaki mengamuk baling air panas kena muka budak umur 4 tahun

CYBERJAYA: Baru-baru ini, sebuah rakaman kamera litar tertutup (CCTV) di sebuah premis makanan menunjukkan seorang lelaki mengamuk dan membaling bungkusan makanan dan air panas sehingga terkena seorang kanak-kanak berusia 4 tahun.

Menerusi video yang dikongsikan TikTok Darlis Nasi Dagang, kedengaran suara kanak-kanak menangis dan meraung sejurus selepas lelaki terbabit membaling bungkusan tersebut.

Tindakan itu membuatkan suspek terus berlalu pergi serta sempat menendang meja berhampirannya.

Namun, suspek masih tidak berpuas hati dengan apa yang berlaku dan sekali lagi kembali dan membaling kerusi sambil melemparkan kata-kata kesat kepada mangsa.

Bagaimanapun, punca lelaki terbabit berbuat demikian masih belum diketahui setakat ini.

Video tular tersebut mendapat reaksi warga maya yang tidak berpuas hati dengan tindakan tidak wajar lelaki berkenaan.

“Kenapalah time getir macam ini takdak orang, geram rasa macam ini. Part budak-budak nangis tu tak boleh tahan,” komen netizen.

“Dia belum jumpa buku dan ruas itu yang rasa dia kuat sangat. Dah tahu ke punca orang ini mengamuk? Kesian pula budak itu,” tulis netizen.

“First dia berani sebab semua perempuan, kalau ada geng lelaki kat situ, dia nanti kena teruk, ini orang panggil Sarip Dol,” kongsi netizen.

Oleh: AIN JAPRI (Pelatih USM)

Author

Admin

View all posts

View all posts


Legenda Sepanyol, Busquets sertai Inter Miami

PEMAIN bola sepak legenda Sepanyol Sergio Busquets kini menyertai Inter Miami, umum kelab yang berpangkalan di AS itu pada Ahad.

Pemain tengah berusia 35 tahun itu akan kekal bersama pasukan Major League Soccer (MLS) selama dua tahun.

“Ini adalah peluang istimewa dan menarik yang saya sangat teruja untuk mengambilnya. Saya menanti langkah seterusnya dalam karier saya bersama Inter Miami,” kata Busquets.

“Saya kagum dengan kelab apabila saya datang bersama Barcelona tahun lalu, dan kini saya gembira dan bersedia untuk mewakili kelab ini. Saya tidak sabar untuk membantu membawa kejayaan yang kelab ini perjuangkan.”

Busquets menggondol tiga kejuaraan Liga Juara-Juara UEFA, tiga Piala Dunia Kelab FIFA dan sembilan gelaran La Liga Sepanyol sepanjang 20 tahun bersama Barcelona.

Pemenang Piala Dunia 2010 itu menjaringkan dua gol dalam 143 penampilannya untuk Sepanyol.

Kelab AS Inter Miami baru-baru ini menandatangani bekas rakan sepasukan Busquets dari Barcelona, bintang Argentina Lionel Messi.

Author

Taufik Asmady Abdul Aziz

View all posts

View all posts